text:
Сибайҙа «Дуҫлыҡ сәскәһе» викторинаһына йомғаҡ яһалды
Сибайҙың крайҙы өйрәнеү моделле китапханаһында Башҡортостан Республикаһында Милләт-ара татыулыҡты нығытыу йылына арналған «Дуҫлыҡ сәскәһе» зона викторинаһында еңеүселәрҙе наградлау тантанаһы үтте. Ҡала округы хакимиәтенең мәғлүмәт-аналитика бүлегенән хәбәр итеүҙәренсә, урындағы китапханасылар конкурс-викторинаны «Атайсал» гәзите менән берлектә ойошторған.
Конкурста «Атайсал» гәзитен уҡыусы Сибай ҡалаһы һәм Баймаҡ районы халҡы ҡатнашҡан. Башҡорт дәүләт университетының Сибай институты студенттары, Р.Өмөтбаев исемендәге лицей уҡыусылары ҙур әүҙемлек күрһәткән.
Өс тур һөҙөмтәләре буйынса еңеүселәр билдәләнде. Улар – Хөсәйенова Аделина (Баймаҡ районы), Гүзәл һәм Мәрйәм Вилдановтар (Сибай), Альмира Яналина (Баймаҡ районы); Лилиә Ғәйнуллина, Миләүшә Матинова, Наҙгөл Ҡотләхмәтова, Айгина Языкбаева (Р.Өмөтбаев исемендәге лицей).
Еңеүселәргә һәм конкурста әүҙем ҡатнашыусыларға грамоталар һәм бүләктәр тапшырылды.


c: text/html

text:
Күмертауҙа ОСАГО полистарын һатыуға бәйле хәл яйға һалына Фото: Андрей Старостин
Күмертауҙа ОСАГО полистарын һатыуға бәйле хәл яйға һалына
Күмертауҙа ОСАГО полистарын һатыуға бәйле хәл яйға һалына Фото: Андрей Старостин
ӨФӨ, 2016 йыл, 2 сентябрь. /«Башинформ» мәғлүмәт агентлығы, Галина Бахшиева/.
Күмертауҙа ОСАГО полистарын һатыуға бәйле хәл яйға һалына. Был хаҡта «Башинформ» агентлығына ҡала хакимиәте башлығы Борис Беляев белдерҙе.
«Ҡалала көсөргәнеш кәмей. Күмертауҙа «берҙәм страховка агенты» («ЕСА») системаһында полистар биреү менән «Росгосстрах» компанияһы шөғөлләнә. Клиенттар менән ике кеше эшләй. Бөгөнгә 48 ОСАГО полисы һатылған. Бер кешене ҡабул итеү 20-30 минут тәшкил итә. Киләһе аҙнала ҡалабыҙҙа «ЕСА» системаһында Ырымбурҙан тағы ла бер страховкалау компанияһы эш башларға тейеш. Был Күмертауҙа ОСАГО полистарын биреүҙе тиҙләтер, тип ышанабыҙ», — тип хәбәр итте Борис Беляев.
Иҫегеҙгә төшөрәбеҙ, һуңғы айҙарҙа ОСАГО полистарын биреү мәсьәләһе айырыуса киҫкенләште. Республикала ОСАГО полистарын алырға йәки алмаштырырға теләгән автоһәүәҫкәрҙәрҙең ҙур сираты барлыҡҡа килде.
Хәл киҫкенләшкәс, Башҡортостан Хөкүмәте Үҙәк банкка тейешле саралар күреүҙе һорап мөрәжәғәт итте. Рәсәй банкы Башҡортостанды ОСАГО полистарын һатыу буйынса «берҙәм агент» системаһы эшләйәсәк төбәктәр иҫәбенә индерҙе. 30 августан республикала «ЕСА» системаһы эшләй башланы.
«Росгосстрах» компанияһында хәбәр итеүҙәренсә, ОСАГО полистарын биреү буйынса «ЕСА» системаһы бөтә республикала индереләсәк. Әлеге ваҡытта бындай система компанияның ике офисында – Өфөлә һәм Күмертауҙа ҡуйылған.
«ОСАГО полисынан тыш, беҙҙең компания страховкалауҙың башҡа төрҙәрен дә тормошҡа ашыра, һәм беҙ үҙенең йортон, машинаһын, һаулығын, ғүмерен страховкаларға килгән кешеләрҙе кире бороп ҡайтара алмайбыҙ. Ошо полистарҙы тултырыу өсөн дә ваҡыт талап ителә», — тип билдәләне «Росгосстрах» компанияһың Башҡортостандағы филиалы директорының беренсе урынбаҫары Владимир Вавилов.
Страховкалау компаниялары вәкилдәре һүҙҙәренсә, сентябрҙең икенсе декадаһына ОСАГО полистарын алыу өсөн сираттар бөтөргә тейеш.

robotstxt: allowed

filter: keep


text:
Бәләбәй һөт комбинаты продукцияһы «Алтын көҙ-2011» күргәҙмәһендә 8 алтын миҙалға лайыҡ булды
«Алтын көҙ-2011» күргәҙмәһендә тәҡдим ителгән Бәләбәй һөт комбинатының барлыҡ яңы сырҙары алтын миҙалдар алды. Был «Российские Узоры» исемле сырҙар, ыҫланған «Карамболь» һәм ҡаты «Бельфор» сырҙары.
Бөгөн комбинат 19 төр ҡаты сыр етештерә. Предприятиеның дөйөм ҡеүәте – тәүлегенә 1000 тонна һөт эшкәртеү. Бынан тыш, комбинат ҡеүәте тәүлегенә 45 тонна һөт продукцияһы, 55 тоннаға тиклем сыр етештереү мөмкинлеген бирә.


text:
«Яҡташтар» проекты һәр йортҡа киләсәк
Башҡортостанда «Яҡташтар» проектын тормошҡа ашырыу дауам итә. Әлеге ваҡытта уны ғәмәлләштергән йәмәғәт эшмәкәрҙәре яңы кимәлгә күсте – был эшкә киң йәмәғәтселекте йәлеп итеү маҡсатында активистар проектта ҡатнашыусыларҙың анкеталарын һәр йортҡа еткерә башланы, тип һөйләне «Берҙәм Рәсәй» партияһының төбәк Башҡарма комитеты етәксеһе Альберт Мифтахов.
— Проектҡа күберәк кешеләрҙе йәлеп итергә теләйбеҙ, — тип хәбәр итте партия лидеры. – Шуға күрә проектта ҡатнашыусыларҙың анкеталарын һәр йортҡа еткереп, уларҙы тултырылған килеш кире алырға ҡарар иттек. Был эште башҡарыу өсөн беҙҙә ярҙамсылар төркөмө булдырылды. Анкета бик ябай, ике өлөштән тора: «Тарихи шәхестәр» һәм «Замандаштар». Һәр категорияла өсөшәр исем атарға була.
«Берҙәм Рәсәй» партияһының төбәк Башҡарма комитеты етәксеһе хәбәр итеүенсә, проектты тормошҡа ашырыу буйынса эшмәкәрлек республикала әүҙем алып барыла.
— Барлыҡ мөмкинлектәрҙе файҙаланып, халыҡҡа проект, уның маҡсаттары тураһында һөйләнек, — тип билдәләне Альберт Мифтахов. — «Яҡташтар» тип аталған гәзиттең махсус сығарылышында анкета бланкын баҫтырҙыҡ. Уны ҡырҡып алып, үҙ аллы тултырып, махсус йәшниккә төшөрөргә була ине. Бындай йәшниктәрҙе һәр районда урынлаштырҙыҡ. Бынан тыш, айырым сайт булдырылды. Унда электрон төрҙә анкета тултырырға мөмкин.


text:
Әбйәлил районы эшҡыуарҙарына 25 миллион һум күләмендә финанс ярҙамы күрһәтеләсәк
Башҡортостандың Иҡтисади үҫеш министрлығы һәм Республика микрофинанслау үҙәге Әбйәлил районының ғәҙәттән тыш хәл һөҙөмтәһендә зыян күргән эшҡыуарҙарына ярҙам күрһәтәсәк.
БР Иҡтисади үҫеш министрлығының матбуғат хеҙмәтенән хәбәр итеүҙәренсә, бәләкәй бизнесҡа күрһәтелгән дәүләт ярҙамы сиктәрендә Әбйәлил районы эшҡыуарҙары өсөн микрозаймдарҙы ҡайтарып биреү сроктары арттырыласаҡ. Бынан тыш, процент ставкаһы йылына 10 проценттан 0,5 процентҡа тиклем кәметеләсәк. Шулай итеп, дөйөм ярҙам күләме 25 миллион һумдан ашыу тәшкил итәсәк. Эшҡыуарҙар менән тейешле өҫтәмә килешеүҙәр Республика микрофинанслау үҙәгенең Асҡар ауылындағы офисында төҙөләсәк.


text:
Фото:
Башҡортостанда сысҡан биҙгәге һәм ҡотороу сире менән ауырыу осраҡтарының кәмеүе теркәлгән
Фото:
Ағымдағы йылдың ете айында Башҡортостан Республикаһында бөйөр синдромлы геморрагик биҙгәк менән ауырыуҙың 562 осрағы теркәлгән, 100 мең кешегә күрһәткес 13,3 тәшкил итә. Роспотребнадзорҙың БР буйынса Идаралығының матбуғат хеҙмәтенән хәбәр итеүҙәренсә, уҙған йылдың ошо уҡ осоро менән сағыштырғанда ауырыу ике тапҡырға кәмегән.
Өфөлә лә ошондай уҡ хәл күҙәтелә. Был осорҙа республиканың баш ҡалаһында бөйөр синдромлы геморрагик биҙгәк менән ауырыу 100 мең кешегә 29,7 тәшкил иткән (307 осраҡ), был да 2009 йылдағына ҡарағанда ике тапҡырға кәмерәк.
Роспотребнадзор белгестәре йәнлектәр тешләүе арҡаһында медицина ярҙамын һорап мөрәжәғәт иткәндәрҙең дә кәмеүен билдәләй. 2010 йылдың ете айында —100 мең кешегә 198,0 (8 033 осраҡ). 2009 йылдың ошо уҡ осоронда — 100 мең кешегә 203,5-тән тура килә.
Ведомствоның матбуғат хеҙмәте мәғлүмәте буйынса, бөгөнгө көндә республиканың 145 тораҡ пунктында эпизоотик ҡотороу сығанағы теркәлгән, хайуандарҙың ҡотороҡ менән ауырыуының 172 осрағы асыҡланған, был да уҙған йылға ҡарағанда күпкә аҙыраҡ.
Хайуандар ауырыуы менән бәйле иң насар хәлдәр Баҡалы, Туймазы, Әбйәлил һәм Күгәрсен райондарында күҙәтелә.


text:
Өфөлә 21 мең ағас ултыртылды
Өфөлә 2011 йыл башынан алып 21 мең төп ҡыуаҡ һәм ағастар ултыртылған. Был хаҡта ҡала башлығы ҡатнашлығында үткән оператив кәңәшмәлә Өфө хакимиәтенең коммуналь хужалыҡ һәм төҙөкләндереү идаралығы начальнигы Владимир Чернов хәбәр итте. Уның һүҙҙәренсә, ҙур ағастарҙы ғына Өфөлә 191-ҙе ултыртҡандар.
Владимир Чернов ҡала юлдарындағы соҡорҙарҙы ямау эштәре барышы хаҡында ла һөйләне. Төҙөкләндереү эштәрен алып барыусы учреждениелар көсө менән 130 мең квадрат майҙанда юл япмаһы ремонтланған, 20 мең тоннанан ашыу асфальт-бетон ҡатнашмаһы һалынған. Әлеге ваҡытта 170 урамда соҡорҙарҙы ямау һәм ағымдағы ремонт эштәре алып барыла. Дөйөм алғанда иһә 2011 йылдағы ремонт эштәре 2010 йылдың ошо уҡ осоронда башҡарылған эштәр күләменән күпкә артып киткән.
Владимир Черновтың билдәләүенсә, юл эштәре барышында Өфөлә ағас-ҡыуаҡтарҙы мөмкин тиклем һаҡлап ҡалырға тырышалар.


text:
Башҡортостан Президенты эш сәфәре менән Яңауыл районында булдыФото: Айрат Нурмөхәмәтов
Башҡортостан Президенты эш сәфәре менән Яңауыл районында булды
Башҡортостан Президенты эш сәфәре менән Яңауыл районында булдыФото: Айрат Нурмөхәмәтов
Яңауыл районына эш сәфәре барышында Башҡортостан Президенты Рөстәм Хәмитов «Юность» физкультура-һауыҡтырыу комплексында булды.
Бындай заманса спорт объектына ҡала күптән мохтаж булған. Әлегә тиклем бында спорт залдарына дефицит күҙәтелгән. 1983 йылда Яңауылда ҙур спорт объекты төҙөлә башлаған, әммә ул ваҡытта был план тормошҡа ашырылмаған.
«Юность» физкультура-һауыҡтырыу комплексы – Яңауыл халҡы өсөн күптән көтөп алынған проект. Уны төҙөүгә республика бюджетынан 73 миллион һум аҡса бүленгән. Подрядсы булып Өфө ҡалаһының «Башкортостаннефтезаводстрой» тресының 15-се төҙөлөш фирмаһы сығыш яһаған.
Объект 2011 йылдың декабрендә төҙөлә башлаған. Бөгөн майҙаны ике мең квадрат метрҙан ашыу тәшкил иткән ике ҡатлы спорт учреждениеһында ҙур уйын залы, тренажер залы, теннис корты, йүгереү юлы, хоккей ҡумтаһы, бильярд залы урынлашҡан. Шулай уҡ комплекста кафе, сисенеп-кейенеү бүлмәләре, душ кабиналары, тренерҙар өсөн бүлмәләр бар.
Спорт комплексында көнөнә 300 кеше шөғөлләнә ала. Учреждение көн һайын 8.00 – 22.00 сәғәттәрҙә эшләйәсәк. Алдағы ваҡытта территорияны төҙөкләндереү планлаштырыла.
Спорт объектын ҡарап сыҡҡандан һуң, Рөстәм Хәмитов бында яңы быуын чемпиондар тәрбиәләнәсәгенә ышанысын белдерҙе.
— Мин үҙем спорт менән шөғөлләнергә яратам, — тине Башҡортостан Президенты. – Һәм барлыҡ республика халҡының да спортҡа йәлеп ителеүен теләр инем.
Өҫтәп китәйек, физкультура-һауыҡтырыу комплексын төҙөү барышында яңы предприятие – «Юность» физкультура һәм спорт муниципаль автономиялы учреждениеһы булдырылды, унда ике сменала 89 кеше эшләй. Ул «Тулкын» бассейны менән балалар-үҫмерҙәр спорт мәктәбен берләштереү юлы менән ойошторолдо. Учреждениела 17 өҫтәмә эш урыны булдырылды.


text:
Рөстәм Хәмитов «Киләсәк инженерҙары 2014» йәштәр форумын асыуҙа ҡатнаштыФото: Олег Яровиков
Рөстәм Хәмитов «Киләсәк инженерҙары 2014» йәштәр форумын асыуҙа ҡатнашты
Рөстәм Хәмитов «Киләсәк инженерҙары 2014» йәштәр форумын асыуҙа ҡатнаштыФото: Олег Яровиков
30 июндә Рөстәм Хәмитов, Ҡариҙел районында барған, «Киләсәк инженерҙары 2014» IV халыҡ-ара йәштәр сәнәғәт форумын асыуҙа ҡатнашты. Форум йәш конструкторҙар һәм технологтар өсөн йәйге мәғариф лагеры формаһында эшләй. Уның программаһы йәш белгестәрҙе практик инженер-идара итеү мәсьәләләрен хәл итеүгә индереүгә йүнәлтелгән, тип хәбәр иттеләр төбәк башлығының матбуғат хеҙмәтенән.
Форум эшендә Рәсәйҙең 50 төбәгенән 1,2 меңдән ашыу кеше ҡатнаша. Рөстәм Хәмитов инженер ҡаҙаныштарының күргәҙмәһен ҡараны һәм дискуссия майҙансығы форматында йәш инженерҙар һәм конструкторҙар менән осрашты.
— Бөгөнгө беҙҙең маҡсат бөтөнләй ябай – һәр инженер тормошта үҙ урынын табырға тейеш. Һәр инженер файҙалы булырға һәм үҙе нимәне, нисек итергә белгән урында эшләргә тейеш. Ул конструкцияларҙы нисек иҫәпләргә, һыҙманы нисек төшөрөргә, теге йәки был ҡулайламаны нисек проектларға белә. Ул күп нәмәне белә. Һәм беҙҙең – власть структураларының бурысы – кешеләр үҙҙәренең һөнәре буйынса эшләй алһын өсөн шарттар булдырыу, — тип билдәләне Рөстәм Хәмитов.


text:
1 ғинуарҙан электр энергияһы өсөн түләү артасаҡ
Башҡортостан Республикаһының Тарифтар буйынса комиссияһы «Башкирэнерго» асыҡ акционерҙар йәмғиәте тарафынан халыҡҡа бирелгән электр энергияһына 2010 йылға тарифтар билдәләне.
1 ғинуарҙан газ плиталары менән йыһазландырылған йорттарҙа йәшәүсе ҡала халҡы киловатт-сәғәт өсөн 1 һум 74 тин түләйәсәк. Былтыр тариф 1 һум 58 тин ине. Әгәр йортта стационар электр плиталары ҡуйылһа, һәр киловатт-сәғәт өсөн 1 һум 20 тин түләргә тура киләсәк.
Ауыл ерендә йәшәүселәр хәҙер бер киловатт-сәғәт өсөн 1 һум 10 тин урынына 1 һум 21 тин түләйәсәк.


text:
Фото:
Стәрлетамаҡ районында 47 мең центнерҙан ашыу ит һатылды
Фото:
Быйыл Стәрлетамаҡ районы хужалыҡтарында 53 мең центнерҙан ашыу ит һәм 18 мең тоннанан ашыу һөт етештерелде. 47 мең центнерҙан ашыу ит һәм 16,5 мең тоннанан ашыу һөт һатылды. Был турала Стәрлетамаҡ районы хакимиәте башлығы урынбаҫары Владимир Александров хәбәр итте. Һыйыр малының уртаса тәүлек артымы – 672 грамм, сусҡаларҙың 502 грамм тәшкил итә.
— Былтыр Стәрлетамаҡ районының тулайым продукция күләме 6,4 миллиард һумға етте. Уның иң күп өлөшөн ауыл хужалығы продукцияһы тәшкил итте, — тип билдәләне Владимир Емельянович. — 2009 йылда тулайым иген һуғып алыу ҙа юғары булды – 210 мең тонна. Был республикала бөтә йыйып алынған игендең 5,5 проценты. Иген етештереү – райондың бөтә эшсәндәренең төп эш секторы. Был йүнәлештә резервтар байтаҡ. Шул иҫәптән механизаторҙарҙың оҫталығы, техника кимәле һәм башҡалар. Районда малдың продуктлылығы юғары. Хужалыҡтарҙың бөтә категорияларында йыл һайын 26 мең тоннанан ашыу мал һәм ҡош-ҡорт ите, шулай уҡ 80 мең тоннанан ашыу һөт етештерелә. Көн һайын беҙ 140 тоннанан ашыу һөт һатабыҙ. Был республика буйынса ғына түгел, шулай уҡ бөтә ил күләмендә ярайһы уҡ тос күрһәткес.
Хакимиәт башлығы урынбаҫары райондың төҙөлөш индустрияһындағы эштәр торошо тураһында ла һөйләне. Уның әйтеүенсә, бөгөн Төрөшлө ауылында 100 кеше ҡабул итерлек поликлиникаһы менән 50 койка-урынлыҡ участка дауаханаһы төҙөү тамамлана. Шулай уҡ Ашҡаҙар йылғаһы аша күперҙе төҙөп бөтөргә планлаштырыла.


text:
Йәкшәмбегә ҡарата төндә “йәйге” ваҡытҡа күсәбеҙ
Рәсәй территорияһында йәкшәмбегә ҡарата төндә, 28 мартта, сәғәт уҡтары бер сәғәткә алға күсереләсәк, ил “йәйге” ваҡытҡа күсә, тип хәбәр итә Техник көйләү һәм метрология буйынса федераль агентлыҡтың матбуғат хеҙмәте.
Был көндө сәғәт 2-лә (урындағы ваҡыт менән) сәғәт уҡтары бер сәғәткә алға күсерелә.
"РФ Хөкүмәте тарафынан билдәләнгән ваҡытты иҫәпләү тәртибенә ярашлы, 2010 йылдың 28 мартынан алып 2010 йылдың 31 октябренә тиклем осорҙа илдә “йәйге” ваҡыт билдәләнә", — тиелә белдереүҙә.
Биш төбәктә генә — Кемерово һәм Һамар өлкәләрендә, Удмуртияла, Камчаткала һәм Чукоткала – сәғәт уҡтарын күсермәйәсәктәр. Рәсәй Хөкүмәте ҡарарына ярашлы, был субъекттар икенсе сәғәт поястарына күсәсәк. Мәҫәлән, Удмуртия һәм Һамар өлкәһе 28 мартта Мәскәү ваҡытына күсәсәк, һәм был ике төбәкте генә тәшкил иткән сәғәт поясы бөтәсәк. Шулай уҡ Рәсәйҙең иң көнсығыш сәғәт поясы ла юҡҡа сығасаҡ: Чукотка һәм Камчатка (әле улар Мәскәүҙән туғыҙ сәғәткә алда) Магадан ваҡытына (плюс һигеҙ сәғәт) күсәсәк.
Кемерово өлкәһе Мәскәү ваҡытына бер сәғәткә яҡынаясаҡ — ул Көнбайыш Себер төбәктәренән иң һуңғыһы булып баш ҡаланан өс сәғәткә алдараҡ булған сәғәт поясына күсә.
Хәтерегеҙгә төшөрәбеҙ, Рәсәйҙә сәғәт поястары иҫәбен ҡыҫҡартыу мөмкинлеген ҡарарға РФ Президенты Дмитрий Медведев былтыр ноябрҙә Федераль Йыйылышҡа йыллыҡ Мөрәжәғәтнамәһендә тәҡдим иткәйне.


text:
Фото:
Белорет металлургия комбинаты коллектив договор шарттарын үтәй ала
Фото:
«Мечел» компанияһына ингән Белорет металлургия комбинатында предприятие хакимиәте һәм профсоюз комитеты вәкилдәренең быйыл беренсе ярты йыллыҡтағы коллектив договорҙы үтәү йомғаҡтарына арналған берлектәге ултырышы үткәрелде.
Предприятиеның эш һөҙөмтәләре һәм метиз баҙарындағы эштәр торошо тураһында ултырышта ҡатнашыусыларға «БМК» асыҡ акционерҙар йәмғиәтенең идара итеүсе директоры Виктор Камелин һөйләне. Ул, комбинаттың 2010 йылдың алты айындағы эше ыңғай баһалана, тип билдәләне: метиз продукцияһы етештереү 219 мең тоннаға тиклем арттырылған, был былтыр ошо уҡ осорҙа етештерелгәндән 153 процентҡа күберәк, прокат — 314 мең тоннаға тиклем (23 процентҡа). Ярты йылда предприятие 321 миллион һум саф килем алған, ә 2009 йылдың ғинуар-июнендә 229 миллион һумлыҡ зыян күргәйне. Йәғни коллектив договорҙың бөтә пункттары тулы күләмдә үтәлергә тейеш – бының өсөн бөтә нигеҙҙәр бар.
Эш биреүсе менән эшсенең мөнәсәбәттәрен көйләүсе төп документтың был пункттары тураһында комбинаттың профсоюз комитеты рәйесе Георгий Хлесткин тәфсирләп һөйләне. Уның һүҙҙәренә ҡарағанда, предприятие коллективы 2010 йылға ҙур производство программаһын үтәренә ышана.
Предприятие хакимиәте менән профсоюз комитетының 2010 йылдың беренсе ярты йыллығында коллектив договорҙы үтәү буйынса эшенә ыңғай баһа бирелде. Шулай уҡ коллективтың быйыл икенсе ярты йыллыҡҡа төп бурыстары билдәләнде. Улар араһында – етештереү ҡалдыҡтарын кәметеү һәм хеҙмәт етештереүсәнлеген кәметеү буйынса эш.


text:
БР Ауыл хужалығы министрлығы аграрийҙарҙан дәүләт ярҙамы алыуға ғаризалар ҡабул итә
Башҡортостандың Ауыл хужалығы министрлығы төбәктең агро-сәнәғәт комплексы ойошмаларынан дәүләт ярҙамы алыуға конкурста ҡатнашыу өсөн документтар ҡабул итә башланы.
Ведомствоның матбуғат хеҙмәтенән хәбәр итеүҙәренсә, ғаризалар һәм барлыҡ тейешле документтар 22 августан 22 сентябргә тиклем республиканың Ауыл хужалығы министрлығында ҡабул ителә.
Дәүләт ярҙамы Башҡортостан Республикаһы Президентының «БР агросәнәғәт комплексының кадрҙар потенциалына дәүләт ярҙамы күрһәтеү саралары тураһында»ғы Указына ярашлы күрһәтелә.
Конкурс тураһында тулыраҡ мәғлүмәт Министрлыҡтың рәсми сайтында урынлаштырылған. Өҫтәмә мәғлүмәт алыу өсөн телефон: 8(347) 273-24-23.


text:
Йылайыр районында көрәш буйынса иң көслө спортсылар билдәләнәсәк
16 мартта «Сәләмәт тормош өсөн» акцияһы сиктәрендә Йылайыр районы Юлдыбай ауылының «Батыр» физкультура-сәләмәтләндереү комплексында көрәш буйынса район-ара турнир үтәсәк. Бәйге яугир-интернационалист Рафаэль Ҡолһариндың яҡты иҫтәлегенә арнала. Ярыштарҙы Бөтә донъя башҡорттары ҡоролтайы Башҡарма комитеты һәм Йылайыр районы хакимиәте ойоштора.
Милли спорт төрҙәрен үҫтереү һәм популярлаштырыу, йәштәрҙе спортҡа йәлеп итеү, иң көслө батырҙарҙы һәм командаларҙы асыҡлау, сәләмәт тормошто пропагандалау, башҡорт халҡының мәҙәни традицияларын һаҡлап ҡалыу турнирҙың төп маҡсаттары булып тора.
Турнирҙа еңеүселәр ойоштороусыларҙан кубоктар, миҙалдар, приздар һәм дипломдар менән бүләкләнәсәк.


text:
«Китап» нәшриәтендә ШОС һәм БРИКС саммиттарына әкиәттәр китабы донъя күрҙе
ӨФӨ, 2015 йыл, 25 июнь. /«Башинформ» мәғлүмәт агентлығы, Ләйлә Аралбаева/.
Зәйнәб Биишева исемендәге Башҡортостан «Китап» нәшриәте китап уҡыусыларға ғәҙәти булмаған бүләк әҙерләне — рус телендә «Донъя халыҡтары әкиәттәре» йыйынтығы баҫылып сыҡты.
Йыйынтыҡ Шанхай хеҙмәттәшлек ойошмаһы һәм БРИКС саммиттары уңайынан донъя күрҙе. Унда башҡорт, рус, ҡаҙаҡ, һинд, бразил, Африка халыҡтары әкиәттәре тупланған. Донъя халыҡтары әкиәттәре кешенең иң яҡшы сифаттарын: аҡылды һәм юморҙы, изге күңеллелекте һәм мәрхәмәтлелекте, ҡыйыулыҡты һәм намыҫлылыҡты сағылдыра, тип хәбәр иттеләр нәшриәттең матбуғат хеҙмәтенән.
Китап 3000 дана тираж менән баҫылған. Ул кескәйҙәргә һәм урта йәштәге мәктәп балаларына тәғәйенләнгән. Төҙөүселәре — Екатерина Телина, Елена Арямнова, Руслан Манаков. Йыйынтыҡты рәссам Артур Василовтың һүрәттәре биҙәй.
Китапты нәшриәттең фирма магазиндарында һатып алырға мөмкин.


text:
3 июндә «Башҡортостан Республикаһының закон сығарыусыһы» конкурсына йомғаҡ яһаласаҡ
3 июндә «Башҡортостан Республикаһының закон сығарыусыһы» норматив хоҡуҡи акттар конкурсына йомғаҡ яһаласаҡ, тип хәбәр иттеләр БР Дәүләт Йыйылышы ҡарамағындағы Йәштәр йәмәғәт палатаһының матбуғат хеҙмәтенән.
Бәйгелә 16-35 йәштәрҙәге студенттар, аспиранттар, учреждение хеҙмәткәрҙәре, юридик фәндәр кандидаттары һәм докторҙары, Башҡортостан Республикаһы муниципаль берәмектәренең һайланған органдары ҡарамағындағы Йәштәр советтары ағзалары ҡатнаша.
Әлеге ваҡытта конкурсҡа тәҡдим ителгән барлыҡ проекттар БР Дәүләт Йыйылышы ҡарамағындағы Йәштәр йәмәғәт палатаһының профилле комитеттарында тикшереү үтә.
Конкурс йомғаҡтары буйынса иң яҡшы эштәр Йәштәр йәмәғәт палатаһы ултырышында тәҡдим ителәсәк, ә уларҙың авторҙары Башҡортостан парламентының профилле комитеттары эш төркөмдәре ултырыштарында ҡатнашыуға тәҡдим ителәсәк.


text:
«Рәсәй Мәҙәниәт Башҡортостан» телеканалы үҙ проектын ҙур экрандарға сығараФото: «Башҡортостан» ДТРК-һы
«Рәсәй Мәҙәниәт Башҡортостан» телеканалы үҙ проектын ҙур экрандарға сығара
«Рәсәй Мәҙәниәт Башҡортостан» телеканалы үҙ проектын ҙур экрандарға сығараФото: «Башҡортостан» ДТРК-һы
ӨФӨ, 2016 йыл, 11 август. /«Башинформ» мәғлүмәт агентлығы, Әлим Фәйезов/.
Республика телевидениеһы тарихында тәүге тапҡыр «Рәсәй Мәҙәниәт Башҡортостан» телеканалы үҙ проектын ҙур экрандарға сығара. «Минең планетам — халыҡ планетаһы» Бөтә Рәсәй документаль кино фестивале «Мәҙәни миҙгел. Башҡортостан буйлап сәйәхәт» проекты менән асыла.
Фестиваль 11-14 августа «Родина» кинотеатрында ойошторола. Тамашасыларға проекттың бер юлы дүрт серияһы тәҡдим ителә: «Шүлгәнташ», «Көньяҡ Уралдың тау сәнәғәте үткәне», «Ирәмәл тауы» һәм «Яҡтыкүл. Әбйәлил районы». Фестиваль Мәскәүҙә, Санкт-Петербургта, Новосибирскиҙа һәм Өфөлә уҙа.
«Мәҙәни миҙгел. Башҡортостан буйлап сәйәхәт» телеочерктар серияһы тамашасыларҙы төбәктең үҙенсәлекле матурлығы менән таныштыра. Быны төшөрөү өсөн ижади төркөм яңы техник мөмкинлектәрҙе файҙаланған.
«Был — беҙҙең өсөн бик тулҡынландырғыс мәл, сөнки телерадиокомпаниябыҙҙың ижади емеше беренсе тапҡыр ҙур экрандарға сығарыла. Беҙ документаль кино форматында тәүге аҙым яһайбыҙ. Артабан ҡайһы йүнәлештә эшләргә кәрәклеген белеү өсөн тамашасыларҙың һәм профессионалдарҙың фекерен ишетке килә», — тип һөйләне проекттың авторы һәм алып барыусыһы Айгөл Кантюкова.
Проект өҫтөндә ҙур команда: автор һәм алып барыусы Айгөл Кантюкова, телеоператорҙар Олег Меньков һәм Андрей Шуняев, режиссер Эльвира Ким, тауыш режиссеры Миләүшә Ярышева, әҙәби мөхәррир Светлана Шипунова, водитель Ришат Зиннәтуллин эшләй.


text:
Фото:
Башҡортостан инвестициялар йәлеп итеү буйынса өс яҡлы килешеү төҙөнө
Фото:
Башҡортостан Хөкүмәте, Рәсәй туранан-тура инвестициялар фонды һәм Стратегик инициативалар агентлығы араһында хеҙмәттәшлек тураһындағы килешеүгә ҡул ҡуйылды. Документҡа 16 майҙа Өфөлә республика Президенты Рөстәм Хәмитов, «Рәсәй туранан-тура инвестициялар фонды» идара компанияһы яуаплылығы сикләнгән йәмғиәтенең генераль директоры Кирилл Дмитриев һәм «Стратегик инициативалар агентлығы» автономиялы коммерцияға ҡарамаған ойошмаһының «Яңы бизнес» йүнәлеше директоры Артем Аветисян ҡул ҡуйҙы.
— Бөгөн Башҡортостан сит ил инвесторҙары менән әүҙем эшләй, әммә беҙ һәр саҡ дуҫтарса ярҙамға, эшлекле ярҙамға мохтаж, бындай проекттарҙа ныҡлы партнерҙар эҙләйбеҙ һәм, әлбиттә, Фондтың да, Агентлыҡтың да был йәһәттән беҙгә ярҙам итәсәгенә иҫәп тотабыҙ, — тип ҡунаҡтарҙы сәләмләне Рөстәм Хәмитов. – Республикабыҙ яңы ҙур инвестицион проекттарҙы ҡабул итеү өсөн ҙур мөмкинлектәргә эйә. Инвестициялар йәлеп итеүҙең ҙур һәм ауыр эш булыуын аңлайбыҙ. Был йүнәлештә тәүге аҙымдар яһалған да инде. Инвесторҙарға, һалымдар буйынса барлыҡ ташламалар менән файҙаланып, Башҡортостан Республикаһында бөтөнләй икенсе планда эшләргә мөмкинлек биргән заманса ҡануниәт булдырҙыҡ. Был эште дауам итәсәкбеҙ, беҙҙең закондарға төҙәтмәләр әҙерләнә. Бынан тыш, инвестицион инфраструктура булдырабыҙ: Үҫеш корпорацияһы һәм республиканың Сауҙа-сәнәғәт палатаһы уңышлы эшләй. Инвесторҙарға ярҙамға йәнә бер инструмент – Инвестиция фонды: быйыл ул яҡынса 400 миллион һум тәшкил итәсәк. Былтыр төп капиталға инвестициялар, 5,5 процентҡа артып, 185 миллиард һумға етте. Үткән йылда республика иҡтисадына яҡынса 300 миллион АҠШ доллары күләмендә туранан-тура инвестициялар йүнәлтелде. Был, бәлки, күп тә түгелдер, әммә 2010 йылдағы күрһәткестәр менән сағыштырғанда өс тапҡырға күберәк.
— Төбәктә ҙур инвестициялар йәлеп итеү буйынса нигеҙ булдырыу өсөн күп нәмә эшләнгән. Республикаға капитал һалыуҙа әүҙем ҡатнашырға теләр инек, — тине Кирилл Дмитриев. – Беҙҙе агросекторҙы, урман эшкәртеү сәнәғәтен, машиналар эшләү тармағын инвестициялау ҡыҙыҡһындыра.
— Барлыҡ көсөбөҙҙө ҡыҙыҡлы, киләсәкле проекттарға ярҙам итеүгә йүнәлтәсәкбеҙ, — тип билдәләне Артем Аветисян.
Республика ысынында ла проекттар менән дә, инвесторҙар менән дә эшләй белә, тип билдәләне ул.
Әлеге өс яҡлы килешеүгә БР Хөкүмәтенең киңәйтелгән ултырышы сиктәрендә ҡул ҡуйылды, унда Рәсәй туранан-тура инвестициялар фонды һәм Стратегик инициативалар агентлығында ҡыҙыҡһыныу уятҡан проекттарҙың презентацияһы үтте.
Бөгөнгө көндә Башҡортостанда йәмғеһе 52 проект эшләй (инвестицияларҙың дөйөм күләме – 300 миллиард һумдан ашыу). Уларҙы тулыһынса тормошҡа ашырыу яҡынса 40 мең яңы эш урыны булдырырға мөмкинлек бирәсәк.


text:
1 ғинуарҙан тәбиғи газ өсөн түләү хаҡы артасаҡ
Башҡортостан Республикаһының Тариф буйынса комиссияһы «Башкиргаз» яуаплылығы сикләнгән йәмғиәте 2010 йылда халыҡҡа һатасаҡ тәбиғи газға ваҡлап һатыу хаҡтарын билдәләне.
Комиссия мәғлүмәттәре буйынса, зәңгәр яғыулыҡҡа хаҡтар яңы йылда ике тапҡыр үҙгәрәсәк. 2010 йылдың 1 ғинуарынан республика халҡы, газды тотоноуҙы иҫәпкә алыу приборҙары булһа, кубометры өсөн – 2 һум 60 тин, ә 2010 йылдың 1 апреленән 2 һум 99 тин түләйәсәк.
Әлегә счетчиктары булмағандар тәбиғи газ өсөн нормативтан сығып түләйәсәк. «Башкиргаз» яуаплылығы сикләнгән йәмғиәтенең план-иҡтисад бүлеге экономисы Дамир Хисмәтуллин хәбәр итеүенсә, был осраҡта йылытыуға республика халҡы яңы йылдан биләгән майҙандың бер квадрат метрына иҫәптән айына – 17 һум 10 тин, 1 апрелдән 19 һум 62 тин түләйәсәк. Аш-һыу әҙерләүгә хаҡтар ғинуарҙан айына бер кешегә 47 һум 88 тингә тиклем һәм апрелдән 51 һум 72 тингә тиклем күтәреләсәк. Эҫе һыу менән тәьмин итеү һәм һыу йылытыу өсөн колонкалары булмағандар өсөн был тариф 59 һум 85 тин һәм 64 һум 65 тин тәшкил итәсәк. Колонкалы йорттарҙа газ хаҡы киләһе йылдың беренсе айында 101 һум 75 тингә тиклем, апрелдән – 109 һум 91 тингә тиклем артасаҡ.


text:
Фото:
Хөкөмгә тарттырылыу ваҡыты үтмәгән чиновникҡа вазифаһын бушатырға тура килде
Фото:
Прокурорҙар Благовещен хакимиәтенән законды үтәүҙе һәм дөйөм мәсьәләләр буйынса хакимиәт башлығы вазифаһын башҡарыусыны вазифаһынан бушатыуҙы талап иттте. Эш шунда: күптән түгел был кеше Эске эштәр бүлеге начальнигы ине һәм быйылғы йылдың мартында вазифаһы менән самаһыҙ ҡулланғаны өсөн хөкөмгә тарттырылды. Ул власть органдарында эшләү хоҡуғынан мәхрүм итеү менән бергә шартлы рәүештә 5,5 йылға хөкөм ителде, әммә хакимиәт башлығы уны үҙенең урынбаҫары вазифаһын башҡарыусы итеп тәғәйенләй.
БР Прокуратураһының матбуғат хеҙмәтенән хәбәр итеүҙәренсә, законлылыҡ тергеҙелгән, чиновник муниципаль хеҙмәттән бушатылған.


text:
Учалы районы башлығы грантына 31 ижади эш дәғүә итә
ӨФӨ, 2014 йыл, 24 октябрь. /«Башинформ» мәғлүмәт агентлығы, Ғәлиә Нәбиева/.
Учалы районында муниципалитет башлығы грантына һайлап алыу уҙа. Жюри хөкөмөнә 31 ижади эш күрһәтелгән. Һәләтле балалар һәм йәштәр өсөн грантҡа дәғүә итеүгә үҙ портфолиоларын 12 йәш кеше тапшырған.
Учалы районы хакимиәте башлығы наградаларын мәҙәниәт һәм сәнғәт өлкәһендәге ҡаҙаныштары өсөн иң яҡшы муниципаль мәҙәниәт учеждениеһына, һәләтле балаларға һәм йәштәргә булдырыу Мәҙәниәт йылына арналған.
Дәғүә итеүселәр «Иң яҡшы сәнғәт мәктәбе», «Иң яҡшы китапхана», «Иң яҡшы мәҙәни-ял итеү учреждениеһы», «Иң яҡшы ижади коллектив» (балалар, өлкәндәр) номинацияларында конкурс материалдарын 2014 йылдың 1 апреленән алып 1 октябренә тиклем тапшыра алды.
Алдағы көндәрҙә конкурс комиссияһы еңеүселәрҙе билдәләйәсәк, тип хәбәр иттеләр муниципалитет хакимиәтендә.


text:
Башҡортостанда Йәштәр фәне көндәре үтәсәк
29 марттан 1 апрелгә тиклем Өфөлә Башҡортостанда Йәштәр фәне көндәре үтәсәк. Республика Хөкүмәте бойороғо менән вице-премьер Зөһрә Рәхмәтуллина рәйеслегендә ойоштороу комитеты составы раҫланды.
Дүрт көндөң һәр береһен айырым тематикаға арнарға планлаштырыла. Йәштәр фәне көндәре йәштәрҙең фәндәге көнүҙәк проблемаларына: фәнни һәм тикшеренеү эшмәкәрлегенә, йәштәрҙе инновация процесына йәлеп итеүгә, мәшғүллек һәм эшҡыуарлыҡҡа иғтибар бирәсәк.
Бынан тыш, Йәштәр фәне көндәре сиктәрендә мастер-кластар, фәнни-популяр лекциялар, республиканың юғары уҡыу йорттары конференциялары, экскурсиялар ойоштороласаҡ, тип хәбәр итә Башҡортостан Хөкүмәте матбуғат хеҙмәте.


text:
Баш ҡала райондарында өмәләргә әҙерлек алып барыла
Санитар таҙартыу айлығы сиктәрендә Башҡортостандың баш ҡалаһының Совет районында әҙерлек эштәре башланды. Ҡала хакимиәтенән хәбәр итеүҙәренсә, әлеге ваҡытта өмәләрҙә йөк ташыу өсөн автотранспорт бүлергә тейешле ойошмалар исемлеге барлана. Уҡыу йорттары, сәнәғәт, сауҙа предприятиелары вәкилдәре, урам комитеттары һәм гараж кооперативтары рәйестәре ҡатнашлығында эко-кәңәшмәләр үткәреү ваҡыты билдәләнә. Бынан тыш, ойошторолмаған сүп-сар урындары асыҡлана, уларҙы бөтөрөү буйынса саралар күрелә.
Санитар таҙартыу, төҙөкләндереү һәм йәшелләндереү айлығы Өфөлә 23 майға тиклем дауам итәсәк.


text:
Башҡортостанда «Балаларҙы мәктәпкә әҙерләйек» шәфҡәтлелек акцияһы старт алды
Башҡортостанда «Балаларҙы мәктәпкә әҙерләйек» шәфҡәтлелек акцияһы старт алды. Ул мосолмандарҙың «Байтул Мал» шәфҡәтлелек фонды менән ойошторолған.
«Башинформ» агентлығына фонд директоры Артур Насибуллов хәбәр итеүенсә, акция барышында ярлы ғаиләләрҙән һәм республиканың социаль приюттарынан балалар өсөн мәктәп формаһы, спорт кәрәк-яраҡтары, китап сумкалары йыйыла. Бынан тыш, бәләкәй балалар өсөн уйынсыҡтар һәм китаптар ҙа йыйыла.
Акция бер нисә сауҙа селтәре менән берлектә үткәрелә. Балаларға ярҙам күрһәтеүҙә магазин хеҙмәткәрҙәре лә, шулай уҡ сабыйҙарҙы альбомдар, ҡәләмдәр, китаптар менән тәьмин иткән һатып алыусылар ҙа ҡатнаша.


text:
Фото:
2010 йылдың беренсе ярты йыллығында Өфөлә 227 мең квадрат метрҙан ашыу торлаҡ төҙөлгән
Фото:
Ағымдағы йылдың беренсе ярты йыллығында дөйөм майҙаны 227 мең квадрат метрҙан ашыу торлаҡ йорт төҙөлгән һәм файҙаланыуға тапшырылған. Был күрһәткес уҙған йылдың ошо уҡ осорона ҡарата 6,9 процентҡа артығыраҡ. Торлаҡ төҙөлөшө структураһында индивидуаль төҙөүселәр менән сафҡа индерелгән торлаҡ өлөшө 55,4 процент тәшкил иткән. Улар менән, уҙған йылдың ғинуар-июненә ҡарата 36 процентҡа арттырып, 126 мең квадрат метр төҙөлгән. Был турала матбуғат конференцияһында хакимиәт башлығы урынбаҫары Альбина Йосопова хәбәр итте.
Ҡалала социаль-мәҙәни тәғәйенләнештәге һәм йәшәйеште тәьмин итеү объекттары төҙөлөшө дауам итә. Улар араһында — «Сипайлово-3» биҫтәһендәге мәктәп, «Дим-8» биҫтәһендәге балалар баҡсаһы һәм башҡалар. Ҡайһы бер объекттар фйҙаланыуға тапшырылған да инде. Шул иҫәптән Достоевский урамы, 67 адресы буйынса төкәтмәһе менән 39-сы гимназия бинаһы, 2-се балалар йортоноң хужалыҡ блогы, Республика клиник онкология диспансерының хирургия корпусы һәм «Черемушки» һауыҡтырыу лагерында йәйге балалар бассейны.


text:
Фото:
Рөстәм Хәмитов HAL корпорацияһы етәкселеге менән эш осрашыуы үткәрҙе
Фото:
Шәмбе, 30 июндә, Башҡортостан Президенты Рөстәм Хәмитов Һиндостандың Hindustan Aeronautics Limited (HAL) авиатөҙөлөш компанияһы идараһы рәйесе Равиндра Тьяги етәкселегендә Корпорация вәкилдәре менән осрашты. Республика Президентының матбуғат хеҙмәтенән хәбәр итеүҙәренсә, осрашыуҙа «Оборонпром» берләштерелгән сәнәғәт корпорацияһы генераль директорының Һиндостан менән хеҙмәттәшлек итеү буйынса урынбаҫары Игорь Чечиков, «Берләштерелгән двигателдәр эшләү корпорацияһы» идара компанияһы» асыҡ акционерҙар йәмғиәтенең идарасы директоры Дмитрий Колодяжный, «Рособоронэкспорт» асыҡ акционерҙар йәмғиәтенең генераль директоры урынбаҫары Александр Михеев, «Өфө моторҙар эшләү производство берекмәһе» асыҡ акционерҙар йәмғиәтенең идарасы директоры Александр Артюхов һәм башҡа рәсми кешеләр ҡатнашты.
Авиатөҙөлөш өлкәһендә хеҙмәттәшлек итеү, һинд корпорацияһы менән Өфө моторҙар эшләү берекмәһенең берлектәге проекттарын тормошҡа ашырыу мәсьәләләре, шулай уҡ артабан хеҙмәттәшлек итеү мөмкинлектәре тикшерелде. Бынан тыш, Башҡортостан менән Һиндостан араһында иҡтисади һәм мәҙәни бәйләнештәрҙе киңәйтеү кәрәклеге тураһында ла һүҙ алып барылды.
Белешмә өсөн:
HAL корпорацияһы — Һиндостандың әйҙәүсе авиатөҙөлөш компанияһы. Ул 1940 йылда ойошторолған. Рәсәй менән 1964 йылдан хеҙмәттәшлек итә. Бөгөн компанияның 19 бүлексәһе, туғыҙ тикшеренеү-конструкторлыҡ үҙәге бар. Корпорация заводтарында сит ил лицензиялары буйынса 14 төрҙәге осоу аппараттары етештерелә. Әлеге ваҡытта корпорация Рәсәйҙән поставкаланыусы технологик комплекттарҙан ярайһы ҙур күләмдә Су-30 самолеттары партияһын төҙөргә ниәтләй. Был истребителдәрҙең двигателдәре лицензия буйынса Өфө моторҙар эшләү берекмәһенең техник ярҙамында етештерелә. Шулай уҡ Өфө заводы Һиндостанда күнекмәләр үткәреү өсөн HJT-36 самолетының лицензиялы производствоһын ойоштороу буйынса төп предприятие итеп билдәләнгән.


text:
Башҡортостанға визит менән Кувейт вәкилдәре килде
Өфөгә Кувейт дәүләтенең ике вәкиле — «Аль-Васатыйя» халыҡ-ара үҙәгенең бүлек директоры доктор Салем Аль-Байануни һәм шәйех Джафар Аль-Хаддад килде. Ҡунаҡтар Башҡортостанға М.Солтанова исемендәге Ислам колледжы директоры Илдар Малахов тәҡдиме менән Рәсәйҙең «Аль-Васатыйя» фәнни-ағартыу үҙәге (Мәскәү) директоры Вячеслав Али Полосин саҡырыуы буйынса килде.
Илдар хәҙрәт һөйләүенсә, Ислам фәндәре өлкәһендәге белгестәр аҙна дауамында лекциялар уҡый, Өфө вуздарында асыҡ дәрестәр үткәрә, Башҡортостан мәсет һәм мәҙрәсәләрендә сығыш яһай. Бынан тыш, республиканың башҡарма власть вәкилдәре менән бер нисә рәсми осрашыу планлаштырыла.
Шулай итеп, көн элгәре улар М.Аҡмулла исемендәге Башҡорт дәүләт педагогия университеты студенттары һәм уҡытыусылары алдында сығыш яһаны. Шул уҡ көндө профессор Аль-Байануни һәм шәйех Джафар Аль-Хаддад М.Солтанова исемендәге Ислам колледжында студенттарға диндәге төрлө фекерҙәр тураһында һөйләне.
Билдәләп үтәйек, «Аль-Васатыйя» Рәсәй үҙәгенең программаһы буйынса Кувейт белгестәре беҙҙең илдә булып киткәйнеләр, әммә Башҡортостанға улар тәүгә килде. Ҡағиҙә булараҡ, Кувейт шәйехтәре һәм профессорҙары илдең төбәктәрендә халыҡ араһында Ислам дине нигеҙҙәре буйынса ағартыу эшмәкәрлеген алып бара һәм педагогик процестың яңы методикалары буйынса оҫталыҡ дәрестәре үткәрә. Рәсәйҙең дин әһелдәре, шулай уҡ дәүләт власы органдары вәкилдәре (шул иҫәптән Башҡортостандан да) үҙ сиратында ваҡыты-ваҡыты менән Кувейтҡа барып ҡайта, унда улар теоретик курстар үтә һәм дәүләттең алдынғы сәйәси һәм дини хеҙмәткәрҙәре менән рәсми осрашыуҙар үткәрә.


text:
«Ирәмәл» тәбиғәт паркында 2012 йылда 10 меңдән ашыу кеше булған
2012 йылда «Ирәмәл» тәбиғәт паркында 10 меңдән ашыу кеше булған. Ирәмәл тауына менергә теләүселәрҙең күпселеге – Силәбе, Екатеринбург, Өфө ҡалалары туристары.
Тәбиғәт паркы директорының фән буйынса урынбаҫары Илсаф Ғәбдиев хәбәр итеүенсә, Яңы йыл байрамдарында бында дөйөм алғанда 200 кеше булған. Әлеге ваҡытта һәр шәмбе һәм йәкшәмбе һайын тауға яҡынса 40 турист күтәрелә.
2013 йылда парк биләмәһендә туристар өсөн махсус туҡтау урындарын төҙөү дауам итәсәк. Әлегә тиклем Ирәмәлдә бындай урындар ғөмүмән булмаған.
Бөгөнгө көндә паркта туристар өсөн махсус йыһазландырылған 15 урын бар. 2013 йылда йәнә өс урын булдырыу планлаштырыла. Бынан тыш, «Ирәмәл» тәбиғәт паркына килеүселәр өсөн ике контроль-мәғлүмәт посы төҙөләсәк.


text:
Йыл башынан төбәк аграрийҙарына бюджеттан 3,6 миллиард һум бүленгән
ӨФӨ, 2015 йыл, 6 июль. /«Башинформ» мәғлүмәт агентлығы, Розалиә Вәлиева/.
Йыл башынан Башҡортостандың агросәнәғәт комплексы предприятиеларына 3,6 миллиард һум бүленгән, был, уҙған йылдың ошо уҡ осоро менән сағыштырғанда, 1 миллиардҡа күберәк. Был хаҡта Башҡортостан Хөкүмәте Премьер-министры урынбаҫары Илдар Тимерғәлин Ауырғазы районында үткән эш кәңәшмәһендә белдерҙе.
— Сумма техниканы яңыртыу, малсылыҡ биналарын, теплицалар, йәшелсәләр һаҡлау урынын төҙөү һәм реконструкциялау, күмәртә-бүлеү үҙәген төҙөү буйынса программаларҙы, фермер хужалыҡтарын үҫтереү буйынса грант программаларын ғәмәлгә ашырыу иҫәбенә ике кимәлдәге бюджеттан арта барасаҡ, — тип аңлатма бирҙе Илдар Тимерғәлин.
Шулай уҡ вице-премьер 2015 йылдың биш айында малсылыҡ тармағында алынған күрһәткестәр менән ҡәнәғәт булмауын белдерҙе. Ауыл хужалығы предприятиеларында малдар һаны — өс, һөт етештереү ике процентҡа кәмегән. 28 районда һауымдың кәмеүенә юл ҡуйылған. Өфө районында, мәҫәлән, хужалыҡтарҙың бөтә категорияларында тулайым һауым былтырғыға ҡарағанда 91 процент тәшкил итә (853 тоннаға кәмерәк).
Ауыл хужалығы предприятиеларында һәм фермер хужалыҡтарында һөт етештереү уҙған йылға ҡарағанда 12 процентҡа йәки 895 тоннаға кәмегән. Район аҡсалата 14,3 миллион һум юғалтҡан. Килеп тыуған хәлдең төп сәбәбе — 2014-2015 йылдарҙа ҡышлатыуға мал аҙығының етмәүе арҡаһында һыйырҙарҙың продуктлылығы кәмеүе. Орлоҡ миҡдарын, тоҡомло мал һатып алыу, мал аҙығын әҙерләү кампанияһын ойоштороу, яһалма аталандырыу буйынса һорауҙар байтаҡ. Хужалыҡтарҙа белгестәр етмәй, райондың ауыл хужалығы идаралығында баш зоотехник юҡ.
Миәкә районында ауыл хужалығы предприятиеларында һәм фермер хужалыҡтарында һөт етештереү үткән йылға ҡарағанда өс процентҡа йәки 256 тоннаға кәмегән. Төп сәбәптәрҙең береһе — һыйырҙарҙың аҙайыуы (758 башҡа йәки 10 процентҡа). Районда ошо хәлде фермер хужалыҡтары араһында грант программаларын бойомға ашырыу иҫәбенә яйға һалырға уйлайҙар. Уның буйынса 300 баш самаһы мал һатып алыу планлаштырылған.
Башҡортостандың ауыл хужалығы министры Николай Коваленко киләһе йылдан һөт йүнәлеше буйынса дәүләт ярҙамы дәүләт программаһы кеүек үк маҡсатлы күрһәткестәрҙе үтәү нигеҙендә генә күрһәтеләсәге хаҡында иҫкә төшөрҙө.
Дөйөм алғанда, республикала малдарҙың продуктлылығы артҡан, тип билдәләнде кәңәшмәлә. Мәҫәлән, отчет осоронда йыл башынан һәр һыйырҙан 1674 килограмм һөт һауып алынған, был үткән йылғы күрһәткестән 47 килограмға күберәк. Бөгөнгө көндә респҡублика буйынса уртаса һауым 14,8 килограмм тәшкил итә.


text:
Кластер сәйәсәтен тормошҡа ашырыу саралары күрелә
Кластер башланғыстарын яҡлау биләмәләрҙең баланслы үҫеш сәйәсәтенең нигеҙе, милли һәм төбәк конкуренцияға һәләтлелеген күтәреү буйынса дәүләт сәйәсәтенең төп йүнәлештәренең береһе булып тора. Башҡортостанда энергомашиналар эшләү, урман сәнәғәте кластерҙары һәм туризмды индустриаль тәьмин итеү кластеры булдырыу буйынса башланғыстар әүҙем эшкәртелә. Әммә кластер сәйәсәте үткәреү ҡайһы бер етди проблемаларға һәм сикләүҙәргә осрай.
Шуның менән бәйле БР Сәнәғәт һәм тышҡы иҡтисади бәйләнештәр министрлығы (хәҙерге ваҡытта министрлыҡ ҡайтанан ойоштороу стадияһында: ул БР Сәнәғәт, инвестиция һәм инновация сәйәсәте министрлығына һәм БР Тышҡы иҡтисади бәйләнештәр буйынса дәүләт комитетына бүленгән) коллегияһы «Башҡортостан Республикаһында кластер сәйәсәтен тормошҡа ашырыу» тураһында ҡарар ҡабул итте. Уға ярашлы энергомашиналар эшләү, урман сәнәғәте комплексы, туризмды индустриаль тәьмин итеү өлкәләрендә кластер башланғыстары булдырыу һәм күтәреү буйынса эшсе төркөмдәр, шулай уҡ Эксперт фәнни-техник советы ойошторолдо.
Коллегия ҡарарына БР Хөкүмәте Премьер-министры урынбаҫары, сәнәғәт, инвестиция һәм инновация сәйәсәте министры Юрий Пустовгаров ҡул ҡуйҙы.


text:
Архангель районында юл-транспорт ваҡиғаһында һәләк булғандарҙың исемдәре билдәле
Архангель районында юл-транспорт ваҡиғаһында һәләк булған кешеләрҙең фамилиялары билдәле булды. БР буйынса Эске эштәр министрлығының Юл хәрәкәте хәүефһеҙлеге дәүләт инспекцияһы идаралығы хәбәр итеүенсә, һәләк булғандар араһында:
Зөмәрә Йәһүҙина (1950 йылғы);
Азат һәм Альбина Ишмәевтар (1983 һәм 1987 йылғылар);
Ләлә Йосопова (1966 йылғы);
Юлиә Ишморатова (1975 йылғы);
Анна Польшина (1983 йылғы);
Светлана Алексеева (1993 йылғы).
Ҡурҡыныс авария кесе йома «Белорет-Инйәр-Өфө» трассаһының 46-сы километрында 15 сәғәт 30 минут тирәһендә була. Ҡаршы буйҙа «Фольксваген» микроавтобусы һәм «Мерседес-Бенц» йөк фураһы бәрелешә. Һөҙөмтәлә бөтә ете пассажиры ла һәләк була. Микроавтобустың тере ҡалған водителе Архангель үҙәк район дауаханаһына алып барылған. Медиктарҙың мәғлүмәттәренә ярашлы, уның хәле – урта ауырлыҡта.


text:
Рөстәм Хәмитов: «Тик кешеләр менән тығыҙ эшләү, сәйәсәтебеҙҙе аңлатыу, намыҫлылыҡ һәм әҙәплелек кенә беҙгә еңеү яуларға ярҙам итәсәк»
Рөстәм Хәмитов «Берҙәм Рәсәй» бөтә Рәсәй сәйәси партияһының Башҡортостан буйынса төбәк бүлексәһе конференцияһы эшендә ҡатнашты. Форум делегаттары Рөстәм Хәмитовты ваҡытынан алда Башҡортостан Президенты һайлауҙарына кандидат итеп раҫланы.
— «Берҙәм Рәсәй» бөтә Рәсәй сәйәси партияһының Башҡортостан буйынса төбәк бүлексәһенән Башҡортостан Республикаһы Президенты вазифаһына кандидат итеп күрһәтеп, миңә ышаныс белдергәнегеҙ өсөн ысын күңелдән рәхмәтлемен. Был ҙур яуаплылыҡ һәм мин уны аҡларға тырышасаҡмын, — тип белдерҙе төбәк етәксеһе.
Рөстәм Хәмитов, «Берҙәм Рәсәй» партияһы, уның меңләгән ағзалары һәм тарафдарҙары мәнфәғәттәрен яҡлап, «кешеләрҙең ышаныстарын аҡламаҫҡа хоҡуғым юҡ. Партияның ябай ағзалары, хеҙмәт кешеләре, конференция ҡатнашыусылары миңә ышанды, миңә иҫәп тота, беҙҙең дөйөм еңеүебеҙгә өмөтләнә», тип билдәләне.
— Ул миңә өҫтәмә көс, энергия бирә. Һәм мин һеҙҙең менән бергә әүҙем, ең һыҙғанып президент ярышында еңеүгә эшләйәсәкмен. Беҙҙең бөтәбеҙгә кәрәк булған һөҙөмтәгә өлгәшеүебеҙгә ышанам. Беҙ еңәсәкбеҙ! — тине Рөстәм Хәмитов.
Республика башлығы вазифаһын ваҡытлыса башҡарыусы һайлау алды кампанияһының ябай булмауын билдәләне. «Был юлда беҙҙе оппоненттарҙың тәнҡите лә, икенсе партия кандидаттарының ҡара-ҡаршы торошо ла, кешеләрҙең киҫкен һорауҙары, ойоштороу мәсьәләләрен хәл итеү һәм бик күп башҡа нәмәләр көтә. Әммә был – беҙ уҙғарған беренсе һайлауҙар түгел».
— Беҙ аңлайбыҙ, һайлау алды кампанияһында иң мөһиме – кешеләр араһында булыу, уларҙы тыңлау һәм ишетеү, асыҡ диалог алып барыу, күптән борсоған мәсьәләләрҙе хәл итеү. Һүҙ көрәштереүҙәрҙән ситкә тайпылмау. Барыһының да яҡшы булыуына һәм бөтә мәсьәләләрҙең дә хәл ителгәненә һалышмаҫҡа. Тик кешеләр менән тығыҙ эшләү, сәйәсәтебеҙҙе аңлатыу, намыҫлылыҡ һәм әҙәплелек кенә беҙгә еңеү яуларға ярҙам итәсәк.
Рөстәм Хәмитов үҙен партия ағзаларынан бүленмәүен билдәләй. «Яңғыҙ яугир яу ҡайтармаҫ». Ул хаҡиҡәт! Тик бергәләп кенә еңеү яулай алабыҙ. Президент вазифаһына кандидатты күрһәтеү менән генә эшебеҙ тамамланмай. Киреһенсә – ул һайлау кампанияһына старт ҡына. Алда – ҡатмарлы дистанция, ә уның финишина тиклем йыраҡ әле. Шуның өсөн беҙҙең һөҙөмтәле уртаҡ эшмәкәрлегебеҙгә, коллективтың тырышлығына, үҙ-ара ярҙамға иҫәп тотам».


text:
Башҡортостанда фермерҙар дөйәғош үрсетеү менән шөғөлләнә Фото: Олег Яровиков
Башҡортостанда фермерҙар дөйәғош үрсетеү менән шөғөлләнә
Башҡортостанда фермерҙар дөйәғош үрсетеү менән шөғөлләнә Фото: Олег Яровиков
ӨФӨ, 2015 йыл, 6 октябрь. /«Башинформ» мәғлүмәт агентлығы, Әлим Фәйезов/.
Башҡортостанда дөйәғош үрсетеү фермаларын төҙөү популяр була бара. Мәҫәлән, Туймазы районы Ҡандра-Төмәкәй ауылынан Маннановтарҙың йәш ғаиләһе дүрт Африка дөйәғошо һатып алған. Тәүге йылда улар 60 йомортҡа алырға иҫәп тота. Дөйәғош итенә һорау ҙур, шуға күрә эшҡыуарлыҡ файҙалы булмаҡсы. Дүрт йылда был тоҡомло ҡоштарҙың ауырлығы 150 килограмға етә, улар 70 йәшкә тиклем йәшәй.
Йәш эшҡыуарҙар күп профилле ферма, шул иҫәптән дөйәғош үрсетеү өсөн нәҫел репродукторы ойошторорға ниәтләй. Бынан тыш, агротуризмды үҫтереү планлаштырыла. Әле эшҡыуарҙар «Яңы эш башлаусы фермер» дәүләт программаһында ҡатнашыу өсөн документтар әҙерләй, тип хәбәр иттеләр муниципалитет хакимиәтендә.


text:
Фото:
Мортаза Рәхимов эш сәфәре менән Әбйәлил районында булды
Фото:
Дүшәмбе көндө, 8 Мартта, Башҡортостан Республикаһы Президенты Мортаза Рәхимов эш сәфәре менән Әбйәлил районында булды. Атап әйткәндә, республика башлығы Йәнгел ауылындағы балалар сәнғәт мәктәбен ҡараны, ауыл табип амбулаторияһын асыуҙа ҡатнашты, Байым һәм Йәнгел ауылдарында урта дөйөм белем биреү мәктәптәре менән танышты.
Эш сәфәре башында Башҡортостан Республикаһы Президенты Мортаза Рәхимов Йәнгел ауылындағы яңыртылған ауыл табип амбулаторияһын асыу тантанаһында ҡатнашты.
Был учреждение 1980 йылдан бирле эшләп килә, уҙған йылда капремонт үткәрелгән.
Медицина учреждениеһы 5248 кешене хеҙмәтләндерә, шуларҙың 1068-е –14 йәшкә тиклемге балалар. Туғыҙ ауыл халҡы бында медицина ярҙамы ала.
Реставрация үткән өс ҡатлы дауахана бинаһына яңы ҡорамалдар ҡайтарылған. Республика бюджетынан бүленгән 15 миллион һумға физиотерапия һәм стоматология кабинеттары яңыртылған. Бынан тыш, амбулатория янында 14 кешене ҡабул итеү мөмкинлеге булған көндөҙгө стационар эшләй.
Президент медучреждение хеҙмәткәрҙәре менән аралашты һәм ҡатын-ҡыҙҙарҙы 8 Март байрамы менән ҡотланы.
Артабан БР Президенты Йәнгел ауылындағы балалар сәнғәт мәктәбенең яңы бинаһын ҡараны. Был мәктәп 1975 йылдан эшләп килә, бығаса бер мәктәптән икенсеһенә күсеп йөрөгән сәнғәт мәктәбенең даими теркәлгән урыны булмаған. Хәҙер уларҙың үҙ ҡыйығы бар.
Мәктәптә 120 бала ете программа буйынса ете педагогта сәнғәт серҙәренә төшөнә. Улар фортепьянола, баянда, ҡурайҙа уйнарға өйрәнә, хорҙа һәм айырым йырлай, хореография һәм эстетик тәрбиә дәрестәре ала.
Белем биреү учреждениеһында ике пианистар дуэты, ике баянистар дуэты, бер фольклор ансамбле, ике ҡурайсылар коллективы, берләштерелгән хор һәм биш хор коллективы бар.
Сәнғәт мәктәбенә бүленгән бинала өс ай эсендә капремонт эшләнгән, яңы мебель, ҡорамалдар һәм музыкаль инструменттар һатып алынған.
Бында 6 йәштән 17 йәшкә тиклемге балалар белем ала. Улар район һәм зона конкурстарында даими ҡатнаша, Рәсәйҙең төрлө ҡалаларында үткәрелгән фестивалдәргә йөрөй һәм призлы урындар ала.
Әбйәлил районы буйлап эш сәфәре барышында Мортаза Рәхимов Йәнгел урта дөйөм белем биреү мәктәбенең яңы спортзалын да ҡараны.
Был белем усағы 1965 йылда сафҡа индерелгән. Күптән түгел мәктәпкә яңы төкәтмә төҙөлөп, унда спортзал урынлаштырылған. Мәктәптә беренсе кластан 11-гә тиклем 236 бала уҡый.
Төкәтмә тиҙ арала файҙаланыуға тапшырылған. Хәҙер белем биреү учреждениеһының ике спортзалы бар. Яңыһы физкультура дәрестәренә бирелгән.
Иҫке спортзалды иһә төрлө ярыштар һәм ауыл халҡы араһында дуҫтарса матчтар үткәреү өсөн файҙаланырға ниәтләйҙәр.
Әбйәлил районы буйлап эш сәфәре барышында Башҡортостан Республикаһы Президенты йәнә бер белем биреү учреждениеһы менән танышты. Республика башлығы Байым ауылы урта белем биреү мәктәбенең өҫтәмә корпусы төҙөлөшөн ҡараны.
Өҫтәмә блок төҙөлөшө майҙаны 1500 квадрат метр тәшкил итә. Иҫке бинаныҡы — 1200 квадрат метр.
Байым мәктәбенең 14 класында йөҙгә яҡын уҡыусы белем ала, яңы төкәтмәне сафҡа индергәндән һуң был һандың өс тапҡырға артыуы бар. Әлегә бында 24 кешенән торған коллектив эшләй.
Объектты ағымдағы йылдың беренсе яртыһында сафҡа индерергә ниәтләйҙәр.
Объекттың смета хаҡы 59,67 миллион һум тәшкил итә, шуның 39 миллионы үҙләштерелгән.
Мәктәп ике ҡатлы бинанан ғибәрәт. Беренсе ҡатында вестибюль, инглиз теле, химия, математика, рус теле һәм әҙәбиәте, хеҙмәт дәрестәре кластары урынлашҡан.
Икенсе ҡатында тарих, физика, биология, география, информатика кабинеттарын, ошонда уҡ уҡытыусылар бүлмәһен күрергә мөмкин.
Эш сәфәрендә республика башлығын Башҡортостан Республикаһы Төҙөлөш, архитектура һәм транспорт министры Рауил Ибәтуллин оҙатып йөрөнө.


text:
«Яңы республика парламенты составы: сәйәси партияларҙың роле һәм урыны» темаһына түңәрәк өҫтәл уҙҙы
Өфөлә БР Президенты ҡарамағындағы Башҡортостан дәүләт хеҙмәте һәм идара итеү академияһының дәүләт хеҙмәте һәм идара итеү проблемаларын ғилми-тикшереү үҙәгенең 20 йыллығына арналған «Яңы республика парламенты составы: сәйәси партияларҙың роле һәм урыны» темаһына түңәрәк өҫтәл уҙҙы. Ҡатнашыусылар республикала сәйәси көстәрҙең тупланмаһы, сәйәси партияларҙың үҙ йөкләмәләрен һәм бурыстарын нисек бойомға ашырыуҙары, шулай уҡ Башҡортостандың сәйәси системаһында оппозицияның ҡаҙаныштары һәм хаталары тураһында фекер алыштылар һәм Дәүләт йыйылышының яңы составынан нимәләр көтөүҙәрен белдерҙеләр.
Башҡортостан дәүләт хеҙмәте һәм идара итеү академияһы ректоры Сергей Лаврентьев кәңәшмәне асып, бишенсе саҡырылыш Дәүләт Йыйылышы – Ҡоролтайына депутаттарҙы һайлау «яңыртыу» лозунгыһы аҫтында үтте, тип билдәләне.
Халыҡ һайлаған депутаттарҙың эшендә индерелгән яңылыҡтарҙың береһе булып эксперт төркөмөн ойоштороу тора, тип билдәләне республика парламенты депутаты Рөстәм Ишмөхәмәтов.
— Һайлаусылар менән эшләүҙең яңы формалары ла башлана. Һайлау кампанияһы барышында бик күптәр, һайлау үткәндән һуң депутаттар халыҡтың күҙенә лә күренмәй, тигәйне. Бөгөн үк күп депутаттар граждандарҙы ҡабул итә башланы. Яңы формалар араһында – интернет-ресурстарҙы (сайттар, блогтар) ҡулланыу. Үҙгәрештәр һайлау процесының үҙенә лә ҡағылды. Мәҫәлән, бөгөн парламентта индерелгән асыҡ тауыш биреү элементтары. Был дөрөҫ аҙым, сөнки һәр һайлаусы үҙе һайлаған депутаттың айырыуса социаль йүнәлештәге закондар буйынса нисек тауыш биреүен белергә тейеш. Был депутаттың һайлаусы алдында яуаплылығын арттыра, — тип һыҙыҡ өҫтөнә алды Рөстәм Ишмөхәмәтов.
Кәңәшмәлә ҡатнашҡан Өфө хакимиәтенең мәғлүмәт аналитика идаралығы – матбуғат хеҙмәте начальнигы Асҡар Фазлыев киң мәғлүмәт сараларында парламент эшмәкәрлеген сағылдырыу мәсьәләһен ҡуҙғатты. Үҙ сиратында, депутат Рөстәм Әхмәҙинуров парламентарийҙарҙың матбуғат вәкилдәре менән үҙ-ара хеҙмәттәшлегенең яңы формаһына күсергә тәҡдим итте. Уның фекеренсә, телевидениела «Парламент сәғәте» эксперименталь проекттарҙың береһе булыуы мөмкин. Уның фекерен депутат Рөстәм Мөсәбиров яҡлап сыҡты.
Кәңәшмәлә ҡатнашыусыларҙың күбеһе, халыҡ тарафынан һайланған депутаттарға киң мәғлүмәт саралары менән үҙ-ара килешеп эшләргә өйрәнергә кәрәк, тигән фекер менән ризалашты.


text:
Бөтөн донъя башҡорттары ҡоролтайы Илгиз Солтанморатовҡа ышаныс күрһәтергә ҡарар итте
26 февралдә Өфөлә «Бөтөн донъя башҡорттары ҡоролтайы (конгресы)» йәмәғәт ойошмаларының халыҡ-ара берлеге Башҡарма комитетының сираттағы ултырышы үткәрелде. Уның барышында иң ҙур халыҡ-ара башҡорт йәмәғәт ойошмаһын үҫтереү буйынса мөһим проблемалар тикшерелде. Башҡортостан биләмәһендә, шулай уҡ Рәсәй Федерацияһының ватандаштарыбыҙ йәшәгән төбәктәрендә башҡорт телендә телевизион тапшырыуҙар алып барыу торошона һәм перспективаларына айырым иғтибар бирелде. Бөтөн донъя башҡорттары ҡоролтайы башҡарма комитеты эше барышында башҡа мәсьәләләр араһында йәмәғәт ойошмаһының хәҙерге рәйесе Илгиз Солтанморатовҡа ышаныс күрһәтеү мәсьәләһе тауышҡа ҡуйылды. «Бөтөн донъя башҡорттары ҡоролтайы
(конгресы)» йәмәғәт ойошмаларының халыҡ-ара берлеге Башҡарма комитеты күпселек тауыш менән үҙ етәксеһенә ышаныс күрһәтергә тигән ҡарар ҡабул итте.


text:
Ҡоролтай йортонда рус биҙәү-ҡулланма сәнғәте әйберҙәренән күргәҙмә ойошторолған
Башҡортостан рустарының икенсе конгресы сиктәрендә БР Дәүләт Йыйылышы – Ҡоролтай йортонда биҙәү-ҡулланма сәнғәте әйберҙәре күргәҙмәһе үтә.
Күргәҙмәгә ҡуйылған экспонаттар араһында ағастан һырлап эшләнгән изделиелар, биҙәкле таҡталар, ағастан эшләнгән һауыт-һаба, туҡыманан тегелгән ҡурсаҡтар, матрешкалар, балалар уйынсыҡтары, милли костюмдар, баш кейемдәре, аяҡ кейемдәре, яулыҡтар, бейәләйҙәр, тиренән тегелгән изделиелар, балаҫтар, балалайкалар, һандыҡ-шкатулкалар, самауыр һәм рус кухняһы һый-ниғмәттәре бар. Барлыҡ әйбер-йыһаздар рус милли традицияларына ярашлы эшләнгән. Экспонаттарҙы «Надеждино» (Бәләбәй районы) һәм «Никольский храм» (Краснокама районының Николо-Березовка ауылы) тарихи-мәҙәни үҙәктәре, шулай уҡ республиканың коммерция предприятиелары тәҡдим итә.
Өфө епархияһы иконалар, тәреләр, календарҙар һәм дини әҙәбиәт әҙерләгән. Башҡортостандың китап нәшриәттәре, китап магазиндары һәм Әхмәтзәки Вәлиди исемендәге Милли китапхана иһә баҫма продукцияны күргәҙмәгә ҡуйған.


text:
Баш ҡалала төп Яңы йыл шыршыһы ҡуйылды Фото: Өфө хакимиәтенең матбуғат хеҙмәте
Баш ҡалала төп Яңы йыл шыршыһы ҡуйылды
Баш ҡалала төп Яңы йыл шыршыһы ҡуйылды Фото: Өфө хакимиәтенең матбуғат хеҙмәте
ӨФӨ, 2015 йыл, 30 ноябрь. /«Башинформ» мәғлүмәт агентлығы, Арина Рәхимҡолова/.
Өфөнөң Ленин майҙанына төп Яңы йыл шыршыһы ҡуйылды. Урман ҡупшыҡайының бейеклеге — 28 метр. Уны Благовещен районынан килтергәндәр, тип хәбәр итә ҡала хакимиәтенең матбуғат хеҙмәте. Бына икенсе йыл Башҡортостандың баш ҡалаһында тере шыршы ҡуялар. Былтыр уның бейеклеге 30 метр ине, ул да Өфө балаларын шатландырырға Благовещен районынан килгәйне.
Бөгөн, 30 ноябрҙә, Өфө ҡалаһындағы «Горзеленхоз» предприятиеһы хеҙмәткәрҙәре баш ҡаланың төп шыршыһын биҙәй. Яҡын арала ҡаланың үҙәк майҙандарына Яңы йыл шыршылары ҡуйыласаҡ.
Боҙ ҡаласыҡтарын асыу 25-27 декабргә билдәләнгән. Өфөлә бөтәһе 19 боҙ ҡаласығын төҙөү планлаштырыла. Хәүефһеҙлек нормалары буйынса уларҙың бейеклеге өлкәндәр өсөн — 2,5, балалар өсөн 1,5 метр тәшкил итәсәк. Ҡаласыҡтарҙы биҙәгәндә боҙло скульптураларҙың яҡтыртылышына баҫым яһаласаҡ. Яңы йыл композицияларында көнсығыш календары буйынса киләһе йылдың символы — Маймыл да сағылыш табасаҡ.


text:
Француз компанияһы Туймазыла керамик кирбес заводы төҙөргә планлаштыра
Францияның «ЛУ'БАТ+» компанияһы Башҡортостан территорияһында керамик кирбес етештереү буйынса завод төҙөүгә 30 миллион евро инвестицияларға планлаштыра. Был турала договорға Туймазы ҡалаһында ҡул ҡуйылды.
— Компания бик дөрөҫ юл һайлаған, — тине ҡул ҡуйыуҙа ҡатнашҡан республика Хөкүмәте Премьер-министры Раил Сарбаев. – Башҡортостанда сәнәғәт инвесторҙарын йәлеп итеү өсөн ер алыуҙа ярҙам итеүҙән башлап һалым льготаларына тиклем мөмкин тиклем уңайлы шарттар булдырылған.
— Республикаға тәүге тапҡыр мин биш йыл элек килеп киткәйнем һәм Башҡортостан бөгөн Рәсәйҙә инвестициялар өсөн иң яҡшы һәм ышаныслы территорияларҙың береһе булыуына инанам, — тине компания президенты Жозе Бертанья.
Төҙөлөш эштәрен киләһе йыл мартта башларға планлаштырыла. Шул саҡта буласаҡ заводтың тәүге мастерҙары Бельгияға уҡытырға ебәреләсәк, унда улар заманса ҡорамалдар менән эшләү күнекмәләрен үҙләштерәсәк.
— Яңы технологиялар арҡаһында, — тип билдәләне Жозе Бертанья, — беҙ яңы заводта сығарыласаҡ 60 миллион кирбестең һәр береһенең сифатын гарантиялай алабыҙ.


text:
Башҡортостанда тулайым ауыл хужалығы продукцияһын етештереүҙә фермерҙарҙың өлөшө үҫәФото: Андрей Старостин
Башҡортостанда тулайым ауыл хужалығы продукцияһын етештереүҙә фермерҙарҙың өлөшө үҫә
Башҡортостанда тулайым ауыл хужалығы продукцияһын етештереүҙә фермерҙарҙың өлөшө үҫәФото: Андрей Старостин
Башҡортостанда Ауыл хужалығы тауарҙары етештереүселәр союзының Республика съезы үтте. Унда район крәҫтиән (фермер) хужалыҡтары ассоциациялары рәйестәре, ауыл хужалығы тауарҙары етештереүселәр союзы ағзалары, республика министрлыҡтары һәм ведомстволары, район хакимиәте, кредит ойошмалары һәм башҡа учреждение вәкилдәре ҡатнашты. Дөйөм алғанда, 700 кеше. Съезд эшендә Башҡортостан Президенты Рөстәм Хәмитов ҡатнашты.
— Беҙҙең ауыл хужалығы хеҙмәткәрҙәре, ауыл хужалығы йәмғиәттең нигеҙе булып тора. Мин йыш ҡына беҙҙең инициативалы фермерҙарҙы миҫалға ҡуям. Былтыр республика фермер хужалыҡтары 2012 йылдың етештереү күрһәткестәрен сиреккә яҡшыртты. Бик яҡшы темп алынған. Эре ауыл хужалығы предприятиелары бындай үҫеш менән маҡтана алмай. Иң юғары үҫеш темптарын нәҡ бәләкәй бизнес бирә: иҡтисатыбыҙҙың үҙенсәлекле һәм хәрәкәтсән авангарды, — тип билдәләне Рөстәм Хәмитов, съезда ҡатнашып. — Бөгөн беҙ инициативалы ауыл хеҙмәтсәндәренә ярҙам итеү өсөн реаль саралар күрәбеҙ. Фермерҙар хәрәкәте үҫешенә ставкалар ҡуябыҙ. Дөйөм алғанда, ауылдағы эшҡыуарлыҡҡа.
Төбәк тулайым продукцияһының дөйөм күләмендә фермерҙарҙың өлөшө былтыр һигеҙ процент тәшкил итте. Айырыуса уңышҡа үҫемлекселектә өлгәшеп булды. Шул уҡ ваҡытта бөгөн төбәктә етештерелгән игендең һәм көнбағыш орлоғоның дүрттән бер өлөшө, шәкәр сөгөлдөрөнөң 14 проценты крәҫтиән (фермер) хужалыҡтары өлөшөнә тура килә.
— Мал һәм ҡош итен етештереүҙә өлөшө әҙерәк – ете процент самаһы; һөттә – биш проценттан саҡ ҡына күберәк. Әлегә фермерҙар йәшелсәселек продукцияһын аҙ етештерә – өс процентлап. Дөрөҫөн әйткәндә, бында билдәле бер алға китештәр бар һәм был һандар, һис шикһеҙ, үҫәсәк, — тигән ышаныс белдерҙе Президент.
2013 йылда фермер хужалыҡтарына ярҙам 1 миллиард һум самаһы тәшкил итте. Ул 2012 йылда дәүләт күрһәткән ярҙамдан сиреккә күберәк.
Икенсе йыл Башҡортостанда яңы эш башлаусы фермерҙарға, ғаилә малсылыҡ фермаларын үҫтереүгә ярҙам итеү буйынса программалар эшләй. 200-ҙән ашыу фермер 1,5-тән алып 10 миллионға тиклем грант алды. Шунлыҡтан дөйөм 350 миллион һумға мал, техника, малсылыҡ ҡорамалдарын алып булды.
Съезда билдәләүҙәренсә, традицион йүнәлештәр менән бер рәттән фермерҙар шулай уҡ ҡиммәт тиреле йәнлектәр үрсетеү, йыл әйләнәһенә сәскәләр һәм бәшмәктәр үҫтереү менән шөғөлләнә ала. Өҫтәүенә айырыуса иғтибарҙы баҡсасылыҡҡа бүлергә кәрәк. Төбәктә тауар производстволары, емеш-йәшелсә продукцияһын эшкәртеү буйынса цехтар ҡорорға кәрәк һәм, шул уҡ ваҡытта, урындағы сеймалда эшләргә кәрәк, ә ситтән килтерелгәндә түгел. Бының өсөн бөтә мөмкинлектәр ҙә бар.
Ауыл хужалығы продукцияһын һатыу буйынса Республика күмәртә-бүлгес үҙәген төҙөүгә шулай уҡ ҙур роль бүленә. Уның булыуынан бөтәһе лә отасаҡ: ауыл халҡы үҙ продукцияһын һатыу проблемаһын хәл итә, ә һатып алыусылар уны ҡулайлы хаҡтар буйынса һатып ала аласаҡ.
Фермерҙар съезында Башҡортостандың ауыл хужалығы министры Николай Коваленко хәбәр итеүенсә, БР Сауҙа һәм ҡулланыусыларҙың хоҡуҡтарын яҡлау буйынса дәүләт комитеты менән берлектә бындай күмәртә үҙәк өсөн хәҙер инвестор эҙләү эше бара.
Бынан тыш, Республика фермерҙар порталын төҙөү тәҡдиме сыҡты, унда белешмә формаһында төрлө мәғлүмәт алыу мөмкинлегенән тыш, үҙ продукцияһына һатып алыусы табып буласаҡ. Бының өсөн ни бары хужалыҡ тураһында бушлай бит-визитка эшләргә генә кәрәк.
Асылда, был портал фермерҙарға үҙҙәренең продукцияһын баҙарҙа алға этәреү өсөн яҡшы инструмент булыуы ихтимал.
Тап ошондай маҡсатты – баҙарҙа урындағы тауарҙы алға этәреүҙе – хәҙер ғәмәлгә ашырылған «Башҡортостан продукты» проекты ҡарай. Әлеге ваҡытта был берҙән-бер бренд менән 80 тирәһе тауар етештереүсе берләштерелгән, уларҙың тик 10 проценты – фермерҙар. Башҡортостан Президенты фермерҙар берләшмәһен был республика проектында әүҙемерәк ҡатнашырға саҡырҙы.


text:
Йәштәр өсөн вакансиялар йәрминкәһе
10 сентябрҙә Өфөнөң Йәштәрҙе эш менән тәьмин итеүгә булышлыҡ итеү үҙәгендә йәштәр өсөн республика вакансиялар йәрминкәһе ойоштороласаҡ. Ул "Эш — йәштәргә!" акцияһы сиктәрендә үтәсәк. Сараның төп маҡсаты — йәш кешеләргә эшкә урынлашырға ярҙам итеү.
Йәрминкәгә төрлө милекселек формаһындағы предприятиелар һәм ойошмалар, уҡыу-курс комбинаттары һәм ҡаланың кадрҙар агентлыҡтары вәкилдәре саҡырылған.
Ойоштороусылар йәштәр өсөн вакантлы урындар тураһында киң мәғлүмәт бирәсәк, тест үткәреү, шулай уҡ юридик, психологик һәм һөнәр һайлау йүнәлешендә консультациялар ойошторасаҡ.
Киләһе ошондай уҡ акциялар 11 сентябрҙә Күмертауҙа, 16 сентябрҙә Нефтекамала үткәреләсәк.


text:
Фәйзи Ғәсҡәров исемендәге ансамбль Мәскәүҙә юбилей концерты менән сығыш яһаныФото: Азат Гафуров
Фәйзи Ғәсҡәров исемендәге ансамбль Мәскәүҙә юбилей концерты менән сығыш яһаны
Фәйзи Ғәсҡәров исемендәге ансамбль Мәскәүҙә юбилей концерты менән сығыш яһаныФото: Азат Гафуров
Мәскәүҙә, П.И.Чайковский исемендәге концерт залында, Фәйзи Ғәсҡәров исемендәге Дәүләт академия халыҡ бейеүе ансамбле концерты булып уҙҙы.
Ансамблгә 70 йыл элек, 1939 йылда, нигеҙ һалына. Баш ҡалалағы сығыш даны бөтә доньяға таралған бейеү коллективының юбилей датаһына арналған ине.
Байрам концертында ҡатнашыусыларҙы һәм артистарҙы БР Премьер-министры урынбаҫары, Мәҙәниәт һәм милли сәйәсәт министры Ильдус Илешев ҡотланы, Рәсәй мәҙәниәт министры урынбаҫары Юрий Шубин Рәсәй мәҙәниәт министры Александр Авдеевтың ҡотлау һүҙҙәрен уҡып ишеттерҙе. Унда былай тиелгән:
“Фәйзи Ғәсҡәров исемендәге Дәүләт академия халыҡ бейеүе ансамбленең 70 йыллығы менән ҡайнар ҡотлайым. Фәйзи Ғәсҡәров үҙенең бай тәбиғи таланты һәм сикһеҙ эш һөйөүсәнлеге менән үҙенең бейеүҙәрендә тыуған яҡтың матурлығына, кешенең рухи байлығына дан йырлай.
Ансамбль, һис шиһеҙ, Рәсәй мәҙәниәтенең бренды, төбәк халҡының традицияларын һаҡлаусыһы булып тора. Бөгөнгө концерт коллективтың ижади ҡаҙаныштарының парады булыр, ә хореография номерҙары бөтә тамашасыларҙы ла таң ҡалдырыр, һоҡландырыр, тип өмөтләнәм”.
Был көндө республика бейеүселәрен юбилей менән Игорь Моисеев исемендәге дәүләт академия халыҡ бейеүҙәре ансамбле, “Березка” дәүләт хореография ансамбле, М.Е.Пятницкий исемендәге дәүләт академия рус халыҡ хоры, А.В. Александров исемендәге Рәсәй Армияһы йыр һәм бейеү ансамбле ҡотланы.
Әлбиттә, төп көс был көндө юбилярҙарға төштө. Улар әҙерләгән программаға күп милләтле Башҡортостандың мәҙәниәтен сағылдырған бейеүҙәр индерелгән ине. Мәскәү тамашасылары “Зарифа”, “Ете ҡыҙ”, “Бөркөтстан”, “Сәскә ат, Башҡортостаным!” , “Башҡортостан йәшлеге” кеүек бейеүҙәрҙе көслө алҡыштар менән бүләкләне.
Башҡортостан ансамбленең юбилей концертын тиҙҙән “Мәҙәниәт” һәм БСТ каналдарында ҡарарға була.


text:
Октябрьскиҙа янғын хәүефһеҙлеге айлығы башланды
Йылы көндәр етеү менән янғын хәүефе арта. Усаҡтар яғыу, сүп-сар йәки ҡороған үлән яғыу янғындар иҫәбе артыуына килтерә.
Профилактик сара сифатында Октябрьский ҡалаһында яғын хәүефһеҙлеге айлығы иғлан ителгән. Раҫланған план буйынса урман янғындарын һүндереүҙә йәлеп ителеүсе әмәлдәр һәм көстәрҙе тикшереү үткәреләсәк, ойошма һәм предприятие биләмәләрен сүп-сар һәм ҡоро үләндән таҙартыу, халыҡҡа аңлатыу эштәрен алып барыу һәм яҙғы-йәйге миҙгелдә янғын хәүефһеҙлеге торошон тотороҡло һаҡлауға йүнәлтелгән башҡа төрлө саралар ойоштороласаҡ.
Янғын хәүефһеҙлеге буйынса ҡала гарнизоны хәбәр итеүенсә, Октябрьскиҙа янғындар артыуы күҙәтелә. Мейес ҡорамалдарынын ҡоролошон һәм файҙаланыу ҡағиҙәләрен боҙоу, ут менән һаҡһыҙ эш итеү, электр ҡорамалдарының төҙөк булмауы төп сәбәптәрҙән һанала.


text:
Киләһе аҙнала Халыҡ-ара Мифтахетдин Аҡмулла көндәре башлана
ӨФӨ, 2014 йыл, 11 декабрь. /«Башинформ» мәғлүмәт агентлығы, Эльмира Сабирова/.
15 декабрҙән 19-на тиклем Башҡортостанда бөйөк мәғрифәтсе Мифтахетдин Аҡмулла иҫтәлегенә арналған саралар уҙа, тип хәбәр иттеләр Башҡорт дәүләт педагогия университетының матбуғат үҙәгенән. Сараның программаһы бай һәм күп төрлө. Мәғариф һәм мәғрифәтселек тарихына бағышланған тематик күргәҙмәләр «Эрмитаж» художество галереяһында (Миәкә районы, Ҡырғыҙ-Миәкә ауылы, район Мәҙәниәт һарайы), Мәғарифты үҫтереү тарихы музейында (Өфө ҡалаһы, Гоголь урамы, 22), Башҡорт дәүләт педагогия университетының Аҡ залында (Өфө ҡалаһы, Октябрь революцияһы урамы, 3а) ойошторола. «Аҡмулла нәсихәттәре» республика фольклор байрамы 12–13 декабрҙә Миәкә районында үтә.
15 декабрҙә иртәнге сәғәт 11-се яртыла педагогия университетының II корпусының уҡыу залында М.Аҡмулла исемендәге премия лауреаты Азат Сәлихов, ә 16-да сәғәт 1-се 20 минутта драматург, Башҡортостандың Яҙыусылар союзы идараһы рәйесе, шулай уҡ М.Аҡмулла исемендәге премия лауреаты Наил Ғәйетбаев лекция уҡыясаҡ. (VI корпус, 202-се ауд).
Шул уҡ көндө иртәнге сәғәт 10-дан 4-кә тиклем «Аҡмулланың тыуған яғында университет көндәре» үткәрелә. Уның сиктәрендә уҡытыусылар һәм студенттар күренекле мәғрифәтсе-шағирҙың яҡташтары менән осрашасаҡ. Уҙғарыу урыны — район Мәҙәниәт йорто, Ҡырғыҙ-Миәкә ауылындағы 1-се, 2-се мәктәптәр.
Йыл һайын Халыҡ-ара Аҡмулла уҡыуҙарында Рәсәйҙең төрлө төбәктәренән, яҡын һәм алыҫ сит илдәрҙән 1000-дән ашыу кеше ҡатнаша. Был мәғрифәтсенең ижади мираҫы һәм мәғариф проблемаларының ғилми-педагогик йәмәғәтселек иғтибары үҙәгендә булыуы хаҡында һөйләй.
«Башинформ» агентлығы алдан хәбәр итеүенсә, 2015 йылда Аҡмулла уҡыуҙары Халыҡ-ара Евразия гуманистик форумы тип үҙгәртеләсәк. Был ҡатнашыусыларҙың географияһы киңәйеүенә, БДПУ-ның Шанхай хеҙмәттәшлек ойошмаһы университеты составына инеүенә һәм халыҡ-ара хеҙмәттәшлек нигеҙендә күп һанлы эшлекле бәйләнештәр булдырыуға бәйле.


text:
Башҡортостанстат ҡарамағында Йәмәғәт советы эшләйәсәк
Федераль дәүләт статистикаһы хеҙмәтенең Башҡортостан Республикаһы буйынса территориаль органы (Башҡортостанстат) ҡарамағында Йәмәғәт советы эшләйәсәк. Ведомствоның бойороғо менән уның шәхси составы раҫланды.
Уға республиканың Сауҙа-сәнәғәт палатаһы, БР Эшҡыуарлыҡ ойошмалары ассоциацияһы, БР Журналистар союзы, киң мәғлүмәт саралары, фән берләшмәһе, бер нисә юғары уҡыу йорттары һәм урта махсус белем биреү йорттары инде.
Башҡортостанстат ҡарамағындағы Йәмәғәт советы статистика мәғлүмәттәренең бөтә ҡулланыусылары: граждандар, йәмәғәт ойошмалары, дәүләт власы органдары ихтыяждарын үтәүгә булышлыҡ итергә тейеш. Башҡортостанстаттан «Башинформ» агентлығына аңлатыуҙарынса, ижтимағи орган методологияны, отчетлыҡ формаларын төҙәтеү буйынса, статистик иҫәп өлкәһендә ҡануниәтте ҡулланыу буйынса Росстатҡа тәҡдимдәр әҙерләйәсәк.


text:
Өфөләр Мәскәүгә арзаныраҡҡа оса аласаҡ
Өфөнән Мәскәүгә авиабилет тимел юл хаҡынан арзаныраҡ булыуы ихтимал. Был турала «Авиаnova» авиакомпанияһы вәкилдәренең “Өфө” Халыҡ-ара аэропорты етәкселеге менән эш осрашыуы ваҡытында телгә алынды. Бында «Өфө – Мәскәү» (Внуково) яңы рейсын асыу тураһында һүҙ барҙы.
«Авиаnova» авиакомпанияһы Өфө аэропорты аша осоштар яһарға планлаштырыусы беренсе low-cost ташыусы булып тора. Авиаташыуҙарҙың был төрөнөң өҫтөнлөгө билеттарҙың арзан булыуына ҡайтып ҡала, был финанс мөмкинлектәре сикләнгән кешеләргә, ваҡытын күпкә экономиялап, тимер юл урынына авиатранспорт менән файҙаланыу мөмкинлеге бирә.
“Өфө” Халыҡ-ара аэропорты” асыҡ акционерҙар йәмғиәтенән хәбәр итеүҙәренсә, «Авиаnova» авиакомпанияһы быйыл июлдән Мәскәүҙән ете йүнәлеш буйынса оса: Яр буйы Саллыһы, Ҡазан, Һамар, Дондағы Ростов, Краснодар, Сочи, Астрахань. Әлеге ваҡытта авиакомпанияла ике генә А-320 һауа судноһы, ләкин авиакомпанияның һатыу, маркетинг һәм дистрибуция буйынса директоры Жанна Шалимованың һүҙҙәренә ҡарағанда, авиапредприятиеның планында —самолеттар паркын алты судноға тиклем арттырыу, был булған маршрут селтәрен киңәйтергә мөмкинлек бирәсәк. Яҡын араларҙа «Авиаnova» Өфөлә потенциаль пассажирҙарҙы йәлеп итеү буйынса кампания үткәрергә планлаштыра.
Авиакомпания «Өфө – Мәскәү» рейсын ошо көндәрҙә үк индерергә планлаштыра. Осоштар йышлығы – аҙнаһына өс тапҡыр иртәнге ваҡытта. Авиакомпания вәкилдәренең һүҙҙәренә ҡарағанда, осоу хаҡы бер яҡҡа 1250 һум тирәһе торасаҡ.


text:
Илшат Тажетдинов Бөрйән районында күсмә ҡабул итеү үткәрҙе
Премьер-министр урынбаҫары — Башҡортостан Хөкүмәте Аппараты етәксеһе Илшат Тажетдинов Бөрйән районында граждандарҙы ҡабул итте.
Төрлө һорауҙар буйынса уға 17 кеше мөрәжәғәт итте. Вице-премьер ауыл халҡы менән Урал аръяғы райондарының иҡтисади һәм социаль үҫеше мәсьәләләрен тикшерҙе, ер, торлаҡ, социаль мөнәсәбәттәргә, шулай уҡ райондағы юлдарҙы ремонтлауға ҡағылышлы проблемаларҙы хәл итеү буйынса аңлатмалар бирҙе.
Визит сиктәрендә Илшат Тажетдинов Иҫке Собханғол урта мәктәбендәге, Бөрйән урман сәнәғәте комплексындағы эштәр торошо менән танышты, Иҫке Собханғол ауылының Базал биҫтәһенә барҙы, тип хәбәр итә Бөрйән районы хакимиәтенең рәсми сайты.


text:
Башҡортостан Президенты һайлауҙа ҡатнашҡан кешеләргә рәхмәт белдерҙеФото: Олег Яровиков
Башҡортостан Президенты һайлауҙа ҡатнашҡан кешеләргә рәхмәт белдерҙе
Башҡортостан Президенты һайлауҙа ҡатнашҡан кешеләргә рәхмәт белдерҙеФото: Олег Яровиков
Башҡортостан Президенты Рөстәм Хәмитов 8 сентябрҙә үткән һайлауҙарҙа ҡатнашҡан кешеләргә рәхмәт белдерҙе.
— Һайлауҙарҙа ҡатнашҡан, йәкшәмбе көнө һайлау участкаһына килеп, үҙенең гражданлыҡ бурысын үтәгән һәр кешегә рәхмәтемде белдерәм, — тине дүшәмбе, 9 сентябрҙә, үткән брифингта республика етәксеһе. – Һайлау участкаларына килгән кешеләрҙең эмоциялар тәьҫирендә түгел, ә айыҡ аҡыл менән эш итеүен күрҙем. Улар теге йәки был кандидат өсөн тауыш биреү һөҙөмтәһендә килеп тыуасаҡ барлыҡ хәүефтәргә айыҡ баһа бирҙе. Һайлау йомғаҡтары кешеләрҙең айыҡ аҡылға таянып тауыш биреүе хаҡында һөйләй. Ваҡыт табып, власть структураларының эшмәкәрлегенә баһа бирергә килгән кешеләргә ҙур рәхмәт. Сөнки һайлауҙар үҙенә күрә референдум да булып тора, унда һайлаусылар бөгөн субъектта йәки илдә барған ваҡиғаларҙа үҙ баһаһын бирә.


text:
Өфөлә хәрби-патриотик клубтар фестивале үтә
Бөйөк Ватан һуғышында Еңеүҙең 65 йыллығына арналған Республика хәрби-патриотик клубтар фестивале Өфөлә 2 майҙа башлана.
Унда ҡатнашыу өсөн баш ҡалаға Күмертау, Ишембай, Межгорьенан, шулай уҡ Туймазы, Йәрмәкәй һәм Башҡортостандың башҡа район һәм ҡалаларынан 20-нән ашыу хәрби-патриотик клубтар һәм берекмәләр тәрбиәләнеүселәре йыйыласаҡ.
Йәштәр сафта йөрөү һәм йыр конкурсында, хәрби спорт төрҙәре буйынса ярыштарҙа, интеллектуаль бәйгеләрҙә ҡатнашасаҡ. Еңеүселәр кубоктар, дипломдар һәм ҡиммәтле бүләктәр менән наградланасаҡ. Ә иң яҡшы һөҙөмтә күрһәткән, беренсе урын алған команда капитаны “Мәғариф” өҫтөнлөклө милли проекты сиктәрендә һәләтле йәштәргә ярҙам премияһына тәҡдим ителәсәк.
«Башинформ» агентлығына БР Йәштәр сәйәсәте, спорт һәм туризм министрлығынан хәбәр итеүҙәренсә, балалар һәм үҫмерҙәргә хәрби-патриотик тәрбиә биреү системаһын камиллаштырыу, сәләмәт тормошто пропагандалау, әүҙем гражданлыҡ позицияһын тәрбиәләү, хәрби-патриотик клубтар һәм берекмәләр араһында бәйләнештәр һәм тәжрибә уртаҡлашыуҙы булдырыу, шулай уҡ Рәсәй Ҡораллы Көстәр сафында хеҙмәт итеүҙе популярлаштырыу – фестивалдең төп маҡсаты.


text:
Ҡала көнөнә Өфө халҡына Икея менән Ашан бүләк ителәсәк
— Цивилизациялы иҫәпләнергә теләгән һәр ҡалала бөтә донъяға билдәле сауҙа селтәрҙәре брендтары булырға тейеш, — тине Леруа Мерлен комплексын асыу тантанаһында Өфө хакимиәте башлығы Павел Качкаев. — Бөгөн беҙ ошондай тағы бер бренд алдыҡ — был Леруа Мерлен системалары магазиндары.
Быға тиклем Өфөлә МЕТРО, Касторама, донъя кимәлендәге сауҙала лайыҡлы урын алған башҡа предприятиелар асылғайны.
— Сауҙа селтәрҙәре үҫешһен, сауҙа мәҙәниәтле, таҙа, асыҡ булһын өсөн мөмкин тиклем уңайлы шарттар булдырырға тырышабыҙ, — тип һыҙыҡ өҫтөнә алды Павел Качкаев. — Кешеләр сифатлы тауарҙы үҙ хаҡына ала алырға тейеш.
Былтыр Өфөлә 144 стационар сауҙа объекты асылды һәм ике меңдән ашыу эш урыны булдырылды. Баш ҡалала дөйөм майҙаны 500 мең квадрат метрлыҡ 21 ҙур сауҙа объекты төҙөлә. Икеа менән Ашан да шулар иҫәбендә.
Өфө мэры билдәләүенсә, Леруа Мерлен сауҙа итеү менән бергә бихисап бушлай хеҙмәттәр ҙә күрһәтә. Бында быяла ҡырҡыу ҙа, тәҙрә пәрҙәләрен тегеү ҙә, республиканың теләһә ҡайһы тораҡ пунктына тауар алып барыу ҙа инә.
— Бер айҙа Өфөлә донъяла киң билдәле сауҙа селтәрҙәрен асыу планлаштырыла. Был мәсьәләне бөгөн беҙ Икеа компанияһы етәкселеге менән тикшерҙек, — тине Павел Качкаев. — Ашан менән Икеаны асып, улар беҙгә Ҡала көнөнә ҙур бүләк эшләр ине.


text:
Өфөлә Ғабдулла Туҡайҙың хәтер кисәһе үтте
Өфөнөң «Ихлас» мәсетендә көн элгәре бөйөк татар шағиры Ғабдулла Туҡайҙың хәтер кисәһе үтте. Сараны ойоштороусылар булып БР «Сәхипъямал» татар ҡатын-ҡыҙҙары йәмәғәт ойошмаһы һәм «Ихлас» мәсете сығыш яһаны.
Сарала 300-гә яҡын кеше ҡатнашты, улар араһында БР татарҙарының төбәк мәҙәни-милли автономияһы рәйесе, БР Дәүләт Йыйылышы депутаты Римма Үтәшева, БР Ҡатын-ҡыҙҙар союзы рәйесе, республиканың Йәмәғәт палатаһы ағзаһы Рәшиҙә Солтанова, медицина фәндәре докторы академик Риза Мағазов, БР Халыҡтар дуҫлығы йорто хеҙмәткәрҙәре, киң мәғлүмәт саралары вәкилдәре булды.
Кисәне асып, «Ихлас» мәсетенең имам-хатибы Мөхәммәт Ғәлләмов Ғабдулла Туҡай иҫтәлегенә изге Ҡөрьәндән аят уҡыны. Бынан һуң «Туҡай менән осрашыуҙар» спектакле күрһәтелде. Туймазы дәүләт татар театры артистарының оҫта уйнауы арҡаһында сәхнәлә Туҡайҙың, бөйөк шағир һәм ябай кеше булараҡ, тулы художестволы-эстетик донъяһы сағылдырылды. Спектакль сценарийы авторы – БР атҡаҙанған артисткаһы Рима Ключарева, режиссеры – БР һәм ТР атҡаҙанған сәнғәт эшмәкәре Байрас Исмәғилев.
Кисәнең икенсе өлөшөндә Ғабдулла Туҡайҙың шиғырҙары яңғыраны. Уларҙы РФ атҡаҙанған артисы һәм БР халыҡ артисы Олег Ханов уҡыны. Сарала ҡатнашыусылар алдында Риф Мифтахов, Марсель Сәлимов, Дилә Булгакова, Фәниә Ғәбиҙуллина, Лилиә Сәғиҙуллина, Хәлисә Мөҙәрисова һәм башҡа шағирҙар сығыш яһаны. Туҡайға бағышланған шиғырҙарын шулай уҡ йәш шағирҙар, БДУ һәм БДПУ студенттары уҡып ишеттерҙе.


text:
Республикала яңы уңыш игененең тәүге тоннаһы һуғып алынды
Ейәнсура һәм Көйөргәҙе районы игенселәре яҫмаларҙы йыйып, иген һуғыуға төштө. БР Ауыл хужалығы министрлығы белгестәренең мәғлүмәттәренә ярашлы, әле йәмғеһе 1890 кг ашлыҡ һуғып алынған.
— Республиканың һигеҙ районы хеҙмәтсәндәре ураҡ эштәрен алып бара, — тип аңлатма бирҙеләр ураҡ барышына аграр ведомствола. – Бөгөн, 9 июлдә, республиканың үҙәк райондары ла ашлыҡты урып йыйыу кампанияһына ҡушыласаҡ.
Ураҡтың тәүге аҙналарында ужым арышын яҫмаға һалалар, артабан комбайндар иген һуғыуға сыға. Киләһе аҙнанан иһә игенселәр туранан-тура урып-һуғыуға күсергә ниәтләй.
Башҡортостанда был арала дүрт мең гектарҙан ашыу майҙанда иген культуралары сабылған. 1650 гектарында иген һуғылған.


text:
Фото:
«Китап» нәшриәте Ашхабадта халыҡ-ара китап күргәҙмәһе дипломына лайыҡ булды
Фото:
Зәйнәб Биишева исемендәге Башҡортостан «Китап» нәшриәте Рәсәй Китап сығарыусылар ассоциацияһы саҡырыуы буйынса «Китап – хеҙмәттәшлеккә һәм прогресҡа юл» V Халыҡ-ара китап күргәҙмәһе-йәрминкәһендә ҡатнашты. «Китап» экспозицияһы Рәсәй берләшкән стенды составына индерелде.
Күргәҙмә-йәрминкә 24 сентябрҙән 26-һына тиклем Ашхабадтың «Sergi Koshgi» күргәҙмә үҙәгендә барҙы. Уны Төркмән дәүләт нәшриәт хеҙмәте менән Төркмәнстан Сауҙа-сәнәғәт палатаһы ойошторҙо.
Быйыл күргәҙмә 160-тан ашыу ҡатнашыусыны йыйҙы. Өс көнгә Төркмәнстан баш ҡалаһы донъяның 25 иленән, шул иҫәптән Рәсәй, АҠШ, Бөйөк Британия, Франция, Польша, Австрия, Төркиә, Ҡытай, Һиндостан, Иран, Украина, Беларусь һәм башҡа илдәрҙән, бөтә донъяға билдәле бик күп нәшриәт йорттары, полиграфия компаниялары һәм фирмалары, ҙур фәнни-мәғариф үҙәктәре вәкилдәренең осрашыу һәм аралашыу үҙәгенә әйләнде.
Башҡортостан экспозицияһы бик күптәрҙең иғтибарын йәлеп итте. Унда төрлө китаптар ҡуйылғайны — Башҡортостан буйынса туристик белешмәләрҙән алып легендар башҡорт эпосы «Урал-Батыр»ҙың бүләк вариантына тиклем. Күргәҙмәгә килеүселәрҙә башҡорт телендә мосолман баҫмалары, шул иҫәптән Ҡөрьән, календарҙар, шулай уҡ башҡорт халҡы тарихы һәм этнографияһы буйынса әҙәбиәт ҡыҙыҡһыныу тыуҙырҙы.
Башҡортостан «Китап» нәшриәте вәкилдәре күргәҙмә барышында доклад менән сығыш яһаны, нәшриәттең күп яҡлы эшмәкәрлеге, сығарылған әҙәбиәт тураһында һөйләне. Докладтың ҡыҫҡаса йөкмәткеһе күргәҙмә каталогында өс телдә: төркмән, инглиз һәм рус телдәрендә урынлаштырылды. «Китап» нәшриәтенең баш мөхәррире Зөлфиә Ҡарабаева менән интервью «Ватан» һәм «Несил» үҙәк гәзиттәрендә баҫылды, илдең үҙәк телевидениеһы аша тапшырылды.
Төркмәнстандың матбуғат министры Гызылгөл Нургельдыева «Китап» нәшриәтенә ҡатнашҡан өсөн рәхмәт белдерҙе һәм киләһе китап күргәҙмәһенә саҡырҙы.
Күргәҙмә йомғаҡтары буйынса «Китап» нәшриәте Почетлы диплом менән бүләкләнде.


text:
Мортаза Рәхимов Австрияла һәм Германияла йөрөп ҡайтты
7 — 9 декабрҙә Башҡортостан Республикаһы Президенты Мортаза Рәхимов республиканың рәсми делегацияһы етәксеһе сифатында эш сәфәре менән Австрияла һәм Германияла булды. Башҡортостандың рәсми делегацияһы составына БР төҙөлөш, архитектура һәм транспорт министры Рауил Ибәтуллин, Башҡортостан Республикаһының Австрия Республикаһындағы вәкиле Вадим Плетнев инде.
7 декабрҙә Венала Мортаза Рәхимов Берләшкән Милләттәр Ойошмаһының сәнәғәт үҫеше буйынса Генераль конференцияһының (ЮНИДО) 13-сө сессияһы эшендә ҡатнашты. Конференцияла ҡатнашыусылар — ойошма ағзалары булып тороусы 173 дәүләт вәкиле, шул иҫәптән сит ил эштәре министры урынбаҫары Александр Яковенко етәкселегендәге Рәсәй делегацияһы. Форумда финанс-иҡтисади көрсөк шарттарында халыҡ-ара хәл, үҫешеүсе илдәргә һөҙөмтәле ярҙам саралары тикшерелде. Рәсәй делегацияһы вәкилдәре Рәсәй территорияһында социаль-иҡтисади үҫеш программаһы сиктәрендә Ватандың сәнәғәт секторын нығытыуға, фән һәм инновацияларҙы үҫтереү стратегияһын үтәүгә йүнәлтелгән проекттарҙы тормошҡа ашырыу юлдарын ҡараны.
ЮНИДО конференцияһы эшендә ҡатнашҡандан һуң Мортаза Рәхимов Рәсәй Федерацияһының Австриялағы Ғәҙәттән тыш һәм Тулы хоҡуҡлы илсеһе Станислав Осадчий менән осрашты. Осрашыуҙа Башҡортостандың Австрия инвесторҙары менән хеҙмәттәшлеген үҫтереү, берлектәге проекттарҙы бойомға ашырыу хаҡында һүҙ барҙы.
Венала республика Президенты шулай уҡ ЮНИДО-ның генераль директоры урынбаҫары Дмитрий Пискунов һәм ЮНИДО-ның Башҡортостан Республикаһы буйынса интеграцияланған программаһы координаторы Юрий Ахвледиани менән һөйләшеүҙәр үткәрҙе. ЮНИДО менән Рәсәй Федерацияһы хеҙмәттәшлеге программаһы сиктәрендә Башҡортостандың халыҡ-ара ойошма менән үҙ-ара артабан эш итеүе мәсьәләһе ҡаралды. Атап әйткәндә, сәнәғәттә һәм экологияла энергияны һөҙөмтәле һәм һаҡсыл файҙаланыу технологияларын ҡулланыу мәсьәләләре күтәрелде.
8 декабрҙә Мортаза Рәхимов даими эшләүсе әҙер йыйылма йорттар күргәҙмәһендә булды. Венанан көньяҡтараҡ урынлашҡан Винер Нойдорфе ҡалаһындағы күргәҙмә үҙәгендә аҙ ҡатлы йорттар һалыуҙа ҡулланылған энергияны һаҡсыл файҙаланыу технологиялары буйынса төҙөлгән әҙер йорт экспонаттары ҡуйылған. Мортаза Рәхимов йорт моделдәрен ҡараны, архитектура һәм төҙөлөш технологиялары менән танышты. Республика башлығы фекеренсә, бындай күләмле күргәҙмәләрҙе Рәсәйҙә лә, айырыуса әлеге мәлдә, аҙ ҡатлы торлаҡ төҙөлөшө әүҙем үҫешкән саҡта ойошторорға кәрәк.
9 декабрҙә Австрияның Шремс ҡалаһында Мортаза Рәхимов “Эльк” (ELK) заводында булды. Предприятиела Башҡортостан Президентына коттедждар төҙөлөшө өсөн тиҙ арала күтәрелгән конструкциялар етештереү технологияларын күрһәттеләр. Белгестәр әйтеүенсә, бөтә эш заводтың үҙендә башҡарыла, һуңынан йорт заказсы теләге буйынса теләһә ниндәй ерҙә урынлаштырыла. Республика башлығы иғтибарына тулыһынса заводта әҙерләнгән каркас-ҡалҡан торлаҡ йорттар етештереү буйынса заманса производство линиялары тәҡдим ителде. Республика Президенты шулай уҡ төҙөлөш урынына автомобилдәрҙә ташылып, урында 5-7 көн эсендә йыйылған торлаҡ йорт өлгөләрен ҡараны.
Шул уҡ көндә Башҡортостан Президенты Германияның Лемферд ҡалаһында булды. Мортаза Рәхимов полиуретан системалар технологиялары һәм махсус эластомерҙар өлкәһендә лидер булып торған “Эластогран” (Elastogran) компанияһының етештереү майҙансыҡтарын ҡараны. Мебель сәнәғәте өсөн махсус пенополиуретан системалар эшләү фирманың төп бурыстарының береһе булып тора.
“Elastogran” бүлексәләре селтәре Германиялағы төп офисты, шулай уҡ Франциялағы, Бөйөк Британиялағы, Италиялағы, Рәсәйҙәге, Швециялағы, Испаниялағы, Көньяҡ Африкалағы, Төркиә һәм Венгриялағы туғыҙ предприятиены үҙ эсенә ала. Компанияла булғанда Башҡортостандың рәсми делегацияһын стена конструкцияларын төҙөгәндә файҙаланылған технологиялар менән таныштырҙылар.
Республика Президенты завод етәкселеге менән һөйләшеүҙәр үткәрҙе. Компания продукцияһын һәм технологияларын республиканың төҙөлөш комплексында, атап әйткәндә, аҙ ҡатлы йорттар күтәргәндә ҡулланыу мөмкинлеге ҡаралды.
Австрияға һәм Германияға эш сәфәре йомғаҡтарын Мортаза Рәхимов ыңғай баһаланы.
— Төҙөлөш, төҙөлөш материалдары етештереү өлкәһендә сит ил тәжрибәһен туранан-тура өйрәнеү сәфәребеҙҙең маҡсаты булып торҙо, сөнки торлаҡ төҙөү Башҡортостандың социаль-иҡтисади сәйәсәтенең стратегик өҫтөнлөгө һанала. Беҙгә Европа илдәренең тәжрибәһен өйрәнергә, республикабыҙҙың төҙөлөш комплексына заманса технологияларҙы киңерәк һәм әүҙемерәк индерергә кәрәк, — тине Мортаза Рәхимов.


text:
Хәмитов тура эфирҙа халыҡ һорауҙарына яуап бирҙе
Президент Рөстәм Хәмитовтың тура эфирҙағы әңгәмәһенә халыҡтан ике йөҙҙән ашыу һорау булған. Рөстәм Хәмитов ике сәғәт дауамында республика халҡының һорауҙарына яуап бирҙе.
Уға бирелгән һорауҙар араһында йәшәйештең төрлө өлкәләре менән бәйле мәсьәләләр күтәрелде. Студенттарҙы, мәҫәлән, дөйөм ятаҡтарҙа урын етешмәүе, йәш белгестәргә торлаҡ, ауыл еренә ҡайтҡан уҡытыусылар проблемаһы, белгестәрҙең сит илдәргә китеүе кеүек мәсьәләләр борсой.
Рөстәм Хәмитов әйтеүенсә, Башҡортостанда ауыл уҡытыусыһы программаһы әҙерләнә. Торлаҡҡа килгәндә ул студенттарҙы ғына түгел, күптәрҙе борсой. Республикала был йәһәттән ихтыяждарҙы ҡәнәғәтләндереү өсөн йылына 300-350 миллион квадрат метр торлаҡ төҙөргә кәрәк. Бының өсөн йылына 120 миллиард һумғаса сығымдар талап ителә.
Белгестәрҙең ситкә китеүе лә ошо уҡ проблемаларға барып тоташа. Йәғни лайыҡлы эш хаҡы, торлаҡ һәм эш урындары булғанда, бер кем дә ситкә китеүҙе кәрәк тапмаҫ ине.
Президент спортҡа, атап әйткәндә хоккей темаһына бәйле һорауға ла яуап бирҙе. "Салауат Юлаев" командаһы артабан да йәшәйәсәк, Ул – Башҡортостандың брэнды, тине Рөстәм Хәмитов.


text:
Башҡортостанда уртаса эш хаҡы сентябрҙә 21 733,4 һум тәшкил итте
Республика предприятиелары һәм ойошмалары хеҙмәткәрҙәренең уртаса эш хаҡы сентябрҙә 21 733,4 һум тәшкил итте. Башҡортостанстат иҫәпләүҙәре буйынса, бер йылда эш хаҡы номиналь сағылышта – 9,9 процентҡа һәм реаль сағылышта, йәғни ҡулланыу хаҡтары индексын иҫәпкә алғанда, 3,8 процентҡа артҡан.
Статистика мәғлүмәттәренә ярашлы, 2013 йылдың туғыҙ айында, республикала ғинуар-сентябрҙә уртаса эш хаҡы 21 753,2 һум тәшкил итте, йәғни 2012 йылғы күрһәткестәр менән сағыштырғанда номиналь сағылышта 12,1 процентҡа һәм реаль сағылышта 4,8 процентҡа артҡан.


text:
Юлбарыҫҡа ҙур өмөт
Көнсығыш календары буйынса 2010 йыл юлбарыҫ йылы. Уға ярашлы, фараздарҙың береһе йыл хужаһының төп һыҙаттары менән бәйле.
Уның хеҙмәткәрҙәре 2010 йыл ҙур табыш менән бергә уңыштар ҙа алып килер тип өмөт итә. Эштең сере ябай-юлбарыҫҡа бында айырыуса ҙур хөрмәт күрһәтелә. Өфөләге күсмә зоопаркта бесәйҙәр отрядына ҡараған 25 йыртҡыс иҫәпләнә. Арыҫлан, леопард, пантера, пума, һеләүһен һәм башҡалар. Уларҙың ҡәрҙәше юлбарыҫты ла осратырға мөмкин. Тап мөсәлдәгесә ҡыҙғылт ҡара төҫтә, ғорур ҡарашлы һәм аҡыллы. Ситлектә тороуына ҡарамаҫтан, күҙҙәрендә ирек һөйөүсәнлек сағыла. Күсмә зоопарк хужаһы Владимир Айвазян әйтеүенсә, йәнлектәр батшаһы тоҡомонан булғанғамы, тимер сылбыр һәм рәшәткәләр уның күңелен төшөрмәй. Киреһенсә, йыртҡыс уйнарға тырыша, холҡон да күрһәтә. Йылы яҡ йыртҡыстары Башҡортостанды үҙ иткән.
Зоопарк хеҙмәткәрҙәре әйтеүенсә, республикала уларҙың тәрбиәләү еңелгә тура килә. Ни тиһәң дә был бесәйҙәрҙең төп ризығы - ит беҙҙә күпләп етештерелә. Шуғалармы ҡыштың сағыштырмаса һалҡын килеүенә ҡарамаҫтан, бесәйҙәр тоҡомо арта ғына. Яңыраҡ пантера көсөкләгән. Шаня ҡушаматлы юлбарыҫ та ете ай элек тап Өфөлә доньяға килгән.
Филология фәндәре докторы, башҡорт халҡының ауыҙ-тел ижадын өйрәнеүсе ғалимә, сәсәниә Розалиә Солтангәрәева яңы йылға фаразлауҙарында быуаттар төпкөлөнә һуҙылған мөсәл күҙәтеүҙәренә таяна. Уның әйтеүенсә, халҡыбыҙ элек-электән юлбарыҫ йылына ҙур өмөт бағлаған. Астрологтарҙың күҙаллауҙары буйынса ла 2010-сы йыл үҙенсәлектәре юлбарыҫтың һыҙаттары менән тура килә. Ғорур аҡыллы, һиҙгер йыртҡыс ҡыйыу аҙымдар яһай һәм уға һәр ваҡыт уңыш йылмая.


text:
Фото:
Рөстәм Хәмитов менән Михаил Игнатьев «Чаваш-арт» күргәҙмәһен асыу тантанаһында ҡатнашты
Фото:
Башҡортостан Республикаһында Сыуашстан мәҙәниәте көндәре сиктәрендә М.Нестеров исемендәге Башҡорт дәүләт художество музейында сыуаш сәнғәте оҫталарының «Чаваш-арт» күргәҙмәһе асылды.
Музейҙың өс залында живопись, графика, скульптура кеүек төрлө техникала башҡарылған эштәр һәм биҙәү-ҡулланма әйберҙәре — йәмғеһе 70 экспонат урын алған.
Күргәҙмәне асыу тантанаһында Башҡортостан Президенты Рөстәм Хәмитов менән Сыуашстан башлығы Михаил Игнатьев ҡатнашты.
— Беҙҙең халыҡтарҙың мәҙәниәте бер-береһен байыта һәм тулыландыра, — тине сәләмләү һүҙендә Президент. — Халыҡтарыбыҙҙы уртаҡ төрки тамырҙар, уртаҡ традициялар берләштерә. Беҙҙең өсөн бөгөнгө сара айырыуса ҙур әһәмиәткә эйә, сөнки беҙ республикалар мәҙәниәте көндәрен үткәреү йолаһын тергеҙәбеҙ – әле был сара Өфөлә үтһә, 2013 йылда беҙ ҙә ошондай уҡ байрам, ошондай уҡ осрашыуҙар үткәреп, Чебоксарҙа ҡунаҡ булырбыҙ, тип ышанам.
Республика башлығы Башҡортостан Республикаһында Сыуашстан мәҙәниәте көндәрен үткәреүҙең инициаторы булғаны өсөн Михаил Игнатьевҡа рәхмәт әйтте.
— Башҡортостан ерендә Сыуашстан Республикаһы мәҙәниәте көндәре үтеүе беҙҙең өсөн айырыуса әһәмиәтле, — тине үҙ сиратында Сыуашстан башлығы Михаил Игнатьев. — Халҡыбыҙ араһында быуаттар дауамында барлыҡҡа килгән бәйләнештәр әле лә һаҡлана. Башҡортостан Республикаһы менән хеҙмәттәшлек киләсәктә лә дауам итер, булған традицияларҙы һаҡлап ҡына ҡалмайынса, уларҙы артабан үҫтерербеҙ, тип ышанам. Михаил Игнатьев Рөстәм Хәмитовҡа Мостай Кәримдең сыуаш теленә тәржемә ителгән шиғырҙарын бүләк итте. Тағы йөҙ экземпляр республика китапханаларына тапшырыласаҡ.
«Чаваш-арт» күргәҙмәһе июнь аҙағына тиклем эшләй.


text:
Фото:
ТӨРКСОЙ-ҙың гала-концерттарында республика исеменән «Ятаған» этно-төркөмө сығыш яһай
Фото:
ӨФӨ, 2016 йыл, 6 октябрь. /«Башинформ» мәғлүмәт агентлығы, Ләйлә Аралбаева/.
ТӨРКСОЙ-ҙың гала-концерттарында Башҡортостан исеменән «Ятаған» этно-төркөмө сығыш яһай. Музыканттар айырым да, берләштерелгән оркестр менән дә уйнай. Башҡортостан артистары халыҡ-ара проектта ҡатнашҡандары өсөн диплом менән бүләкләнде.
Төрлө ҡалаларҙа һәм илдәрҙә сәнғәт оҫталары ҡатнашлығындағы концерттар төрки илдәре бойондороҡһоҙлоғоноң 25 йыллығына арналған. Тәүге концерт 27 сентябрҙә Ҡаҙағстандың Талдыҡурған ҡалаһында уҙҙы. 3 октябрҙә программа Анкарала Президент симфоник оркестрының концерт залында күрһәтелде. Унда 10 илдең артистары сығыш яһаны. Йыйылыусыларҙы ТӨРКСОЙ-ҙың Генераль секретары Дүсән Касеинов сәләмләне. Артабан артистарҙы Измир (Төркиә) һәм Гирне (Төньяҡ Кипр) көтә.
Концерт программаһында төрки донъяһының сәнғәт оҫталары: Азербайжандың атҡаҙанған артисы Сабина Вахабзаде, Эльгиз Элиев һәм «Мугам» триоһы (Азербайжан), Жанар Дугалова (Ҡаҙағстан), Адилет Азимов (Ҡырғыҙстан), дойрала уйнаусы Ровшанжон Юнысов (Үзбәкстан), Измир дәүләт йыр һәм бейеү ансамбле солистары (Төркиә), виртуоз баянсы Айҙар Вәлиев (Татарстан), «Ятаған» этно-төркөмө һәм ҡурайсы Юлай Ҡасимов (Башҡортостан), хомуста уйнау оҫтаһы Юлияна Кривошапкина (Саха-Яҡут), өҙләүсе Монге Монгуш (Тыва), Игорь Подгореану (Гагаузия, Молдова), Нямьяцан Гальсаньямц (Монголия) һәм башҡа артистар ҡатнаша.
2016 йылда Азербайжан, Ҡаҙағстан, Ҡырғыҙстан, Төркмәнстан һәм Үзбәкстандың бойондороҡһоҙлоғоноң 25 йыллығын байрам итеү тураһында ҡарар ТӨРКСОЙ Даими советының XXXIII ултырышында ҡабул ителде. Йыл дауамында бер нисә халыҡ-ара проект тормошҡа ашырыла.


text:
Константин Толкачев Ижевскиҙа Волга буйы федераль округы дәүләт власының закондар сығарыусы органдары Ассоциацияһы ултырышында ҡатнашты
Башҡортостан Дәүләт Йыйылышы Рәйесе Константин Толкачев Ижевск ҡалаһында Волга буйы федераль округы субъекттарының дәүләт власының закондар сығарыусы органдары Ассоциацияһының XXIX ултырышында ҡатнашты. Төбәктәрҙең закондар сығарыусы власы етәкселәре төбәк йәштәр сәйәсәтен тормошҡа ашырыу мәсьәләләрен тикшерҙе һәм Удмурт Республикаһының балалар мәктәпкәсә белем биреү учреждениеларында балаларҙы урындар менән тәьмин итеү өлкәһендәге эш тәжрибәләре менән танышты. Фекер алышыу барышында закондар сығарыусылар дәүләт йәштәр сәйәсәте тураһында федераль закон ҡабул итеү кәрәклеген билдәләне. Әлеге ваҡытта РФ бер төркөм субъекттарында закондар ҡабул ителгән һәм эшләп килә, федераль кимәлдә тик Стратегия ғына бар. Федераль законды әҙерләргә Һамар өлкәһе закондар сығарыу йыйылышына ҡуштылар.


text:
Мәшһүр бейеүсе Рәшиҙә Туйсина 70 йәшлек юбилейын билдәләй
Мәшһүр бейеүсе, Рәсәйҙең атҡаҙанған артисы, Башҡортостан Республикаһының халыҡ артисы, Салауат Юлаев һәм Ғ.Сәләм исемендәге премиялар лауреаты Рәшиҙә Ғилметдин ҡыҙы Туйсина быйыл үҙенең 70 йәшлек юбилейын билдәләй.
Бейеүсе 1942 йылдың 10 майында Башҡортостан Республикаһы Баймаҡ районы Сыңғыҙ ауылында тыуған.
Бала сағынан Рәшиҙә Туйсина халыҡ йырҙарына һәм бейеүгә ғашиҡ, мәктәптең художестволы үҙешмәкәрлегендә әүҙем ҡатнаша. Урта мәктәпте тамамлағандан һуң, бында пионервожатый булып эшкә ҡала. 1960 йылда Рәшиҙә Ғилметдин ҡыҙы Өфөгә пионервожатыйҙар курсына килә. Бында Фәйзи Ғәскәров етәкселек иткән Башҡорт дәүләт халыҡ бейеүҙәре ансамбленә бейеүселәр йыйыу тураһында иғлан ишетә. Конкурста үҙе яратып бейегән «Заһиҙә»не башҡара. Ансамбль етәксеһе Фәйзи Ғәскәров тал сыбығындай нәҙек, һомғол буйлы йәш ҡыҙҙың киләсәктә башҡорт бейеүе сәнғәтенең ынйыһы буласағын төҫмөрләп ҡала һәм ансаблгә саҡыра.
Рәшиҙә Туйсина Башҡортостан Республикаһының халыҡ бейеүҙәре ансамблендә 27 йыл дауамында эшләй. «Заһиҙә», «Гөлнәзирә», «Зарифа», «Шаян ҡыҙҙар», «Көйәнтә», «Бишбармаҡ» һәм башҡа бейеүҙәрҙә сағыу образдар булдыра.
Виртуоз ҡурайсы һәм йырсы Ишмулла Дилмөхәмәтов менән бер нисә музыкаль номер әҙерләй. Был уникаль дуэт 1968 йылда София ҡалаһында уҙғарылған IX Бөтә донъя йәштәр фестивалендә ҡатнашып, лауреат исемен һәм алтын миҙал яулай. Ижади союз Салауат Юлаев исемендәге дәүләт премияһына лайыҡ була.
Тиҫтәләгән йылдар эсендә бейеүсе барлыҡ Советтар Союзын тиерлек урап сыға, Азия, Африка һәм Европа илдәрендә була.
Рәшиҙә Ғилметдин ҡыҙы бөгөн дә республиканың ижтимағи тормошонда әүҙем ҡатнаша, йәш бейеүселәр менән йыш осраша, тәжрибә уртаҡлаша. «Байыҡ» республика халыҡ бейеүҙәре конкурсында жюри рәйесе лә. Тыуған яғы — Баймаҡ районы менән дә бәйләнештәрҙе өҙмәй, яҡташтары менән йыш осрашып тора.


text:
Константин Толкачев Дәүләт Думаһы депутаттары менән осрашты
БР Дәүләт Йыйылышы – Ҡоролтай рәйесе Константин Толкачев һәм Башҡортостан парламентарийҙары Өфөгә VI Ҡышҡы халыҡ-ара балалар уйындарына арналған тантаналы сараларҙа ҡатнашыу маҡсатында килгән Дәүләт Думаһы депутаттары менән осрашты.
Осрашыуҙа Дәүләт Думаһының Физик культура, спорт һәм йәштәр эштәре буйынса комитеты ағзалары Игорь Ананских, Николай Валуев, Иван Сухарев, Рима Баталова һәм Дәүләт Думаһының Мәғариф буйынса комитеты ағзаһы Илдар Ғилметдинов ҡатнашты.
Башҡортостан парламенты спикеры ҡунаҡтарҙы республика парламентаризмының барлыҡҡа килеү тарихы, уның ҡаҙаныштары менән таныштырҙы. Уның һүҙәренсә, БР Дәүләт Йыйылышының ҡайһы бер закон сығарыу инициативалары артабан федераль кимәлдә файҙаланыла һәм закон статусына эйә була.
Дәүләт Думаһының Физик культура, спорт һәм йәштәр эштәре буйынса комитеты рәйесе Игорь Ананских республика парламенты депутаттарына аралашыу мөмкинлеге өсөн рәхмәт белдерҙе һәм БР Дәүләт Йыйылышы – Ҡоролтайға депутаттар һайлау алдынан уңыштар теләне.
Рәсәй парламентарийҙары билдәләүенсә, Башҡортостан Президенты менән осрашыу барышында балалар спорты өлкәһендә эшмәкәрлекте әүҙемләштереү мәсьәләләре тикшерелгән. Игорь Ананских Башҡортостандан коллегаларын был эшмәкәрлеккә әүҙем ҡушылырға саҡырҙы.


text:
«Балаларға шатлыҡ бүләк ит!» хәйриә акцияһы
Башҡортостандың Тәбиғәттән файҙаланыу һәм экология министрлығы Өфө дәүләт нефть техник университетының Йәш ғалимдар советы һәм VIA ЧАППА төркөмө менән бергә Халыҡ-ара балаларҙы яҡлау көнө сиктәрендә Өфөнөң Орджоникидзе районындағы балалар һәм үҫмерҙәр өсөн социаль приют тәрбиәләнеүселәре өсөн «Балаларға шатлыҡ бүләк ит!» хәйриә акцияһын үткәрҙе. Акция беренсе йыл ғына үткәрелмәй, һәм балалар был байрамды көтөп ала.
Быйыл ойоштороусылар балаларға спорт инвентары, уйынсыҡтар, өҫ кейемдәре һәм китаптар бүләк итте. ӨДНТУ-ның Йәш ғалимдар советы сентябрҙә приют тирәләй ағастар ултыртырға вәғәҙә итте. Өлкәндәр балаларға «республиканың йәш ғалимдары» кеүек сәләмәт, намыҫлы, аҡыллы булыуҙарын теләп, университет лабораториялары буйлап экскурсия үткәрҙе.
Акция сиктәрендә ӨДНТУ-ның йыйылыштар залында «Фән һәм кино» фестивале ойошторолдо. Саҡырылған балаларға һәм вуз студенттарына «Һөйәнтөҙ» тарихи фильмы премьераһы күрһәтелде. Йәш быуынға яҡташыбыҙ – билдәле режиссер Рияз Исхаковтың ижады бик оҡшаны.
Байрам аҙағында бөтә ҡатнашыусыларға иҫтәлекле бүләктәр һәм кәйефтәрен күтәреү өсөн сағыу шарҙар тапшырылды.


text:
Башҡортостан йәштәре «Селигер – 2010» Бөтә Рәсәй форумында ҡатнаша
Башҡортостан йәштәр делегацияһы «Селигер-2010» Бөтә Рәсәй йәштәр мәғариф форумында ҡатнаша.
БР Йәштәр сәйәсәте, спорт һәм туризм министрлығынан хәбәр итеүҙәренсә, Өфө, Стәрлетамаҡ, Салауат, Мәләүез ҡалаларынан 18 кеше «Халыҡ-ара» һәм «Арт-парад» сменаларында ҡатнаша.
Рәсәйҙең башҡа төбәктәренән йәштәр менән бер рәттән беҙҙең егет һәм ҡыҙҙарыбыҙ илдең иң яҡшы уҡытыусылары менән тиҫтәләгән белем биреү программаларын тыңлау, шулай уҡ үҙ проекттарын йәмәғәт эшмәкәрҙәренә, бизнесмендарға, РФ Дәүләт Думаһы депутаттарына тәҡдим итеү мөмкинлегенә эйә булды.
«Селигер-2010» Форумының Халыҡ-ара сменаһы — ул уникаль майҙансыҡ, унда һәр ҡатнашыусы үҙ проектын тормошҡа ашырыуға әҙерләй ала. БР Йәштәр сәйәсәте, спорт һәм туризм министрлығының йәштәр ойошмалары менән эшләү бүлеге белгес-эксперты Галина Рященко һөйләүенсә, унда ҡатнашыу өсөн генә Рәсәйҙән, шулай уҡ сит илдәрҙән 5000-гә яҡын кеше йыйылған.
«Арт-парад» сменаһының төп маҡсаты булып һәләтле йәштәрҙең ижади потенциалын яҡлау тора.
Башҡортостандан йәштәр делегацияһы 10 июлдән 19-ына тиклем үтәсәк «Мәғлүмәт ағымы», «Һин – эшҡыуар» һәм «Зворыкин проекты» сменаларында ла ҡатнашасаҡ.


text:
Башҡортостанда профессиональ тау саңғысылары әҙерләнәсәк
Башҡортостанда Тау саңғыһы спорты һәм сноуборд үҙәге ойошторола. Рөстәм Хәмитов Хөкүмәттең 2011 йылдың 15 мартындағы 224-р һанлы бойороғо менән спортсылар әҙерләү буйынса махсус үҙәк ойоштороу тураһындағы ҡарарҙы раҫланы.
Тау саңғыһы спорты һәм сноуборд үҙәк клубы спорт йүнәлешен һәм балаларҙы спорт йәһәтенән әҙерләү буйынса өҫтәмә белем биреү программаларын һөҙөмтәле тормошҡа ашырыу, уларҙың һәләттәрен үҫтереү һәм юғары спорт һөҙөмтәләренә өлгәшеү маҡсатында ойошторола. Бынан тыш, үҙәктәр профессионалдарҙың һәм һәүәҫкәрҙәрҙең физик культура һәм спорт менән тулы ҡиммәтле шөғөлләнеүе, күмәк спорт саралары һәм мәҙәни ял өсөн хеҙмәттәр күрһәтәсәк.
Үҙәк клуб составына Башҡортостан Республикаһының тау саңғыһы үҙәктәре территорияһында урынлашҡан ете филиал – терәк пункт инәсәк. Улар «Морат» (Белорет ҡалаһы), «Ҡандракүл» (Туймазы районы), «Өйәҙетау» (Октябрьский ҡалаһы), «Ҡуштау» (Стәрлетамаҡ ҡалаһы), «Асытау» (Белорет районы), «Павловка паркы» (Нуриман районы) һәм «Ергәнтау» (Мәләүез районы).
Әлегә республикала тау саңғыһы спорты һәм сноуборд буйынса ике бүлексә эшләй, уларҙа 226 кеше даими шөғөлләнә. 2011 — 2012 йылдарҙа даими шөғөлләнеүселәр һаны 630 кеше тәшкил итәсәк тау саңғыһы һәм сноуборд бүлексәләрен асыу планлаштырыла.
БР Йәштәр сәйәсәте һәм спорт министрлығына бер ай эсендә учреждениеның уставын һәм Күҙәтеү советы составын раҫлау бурысы ҡуйылды, тип хәбәр итә Башҡортостан Хөкүмәтенең матбуғат хеҙмәте.


text:
Милли мәғариф фажиғәһе
- Подробности
- Опубликовано 05.10.2012 08:07
Яңы 2012—2013 уҡыу йылы мәғариф өлкәһендә күңелһеҙ хәлдәр менән башланды. Ауылдарҙа мәктәптәрҙең ябылыуы, ҡала мәктәптәрендә башҡорт теле сәғәттәренең ҡыҫҡартылыуы — быларҙың барыһы ла башҡорт халҡының тамырына балта сапты.
Күп уҡытыусылар эшһеҙ ҡалды, ата-әсәләргә лә балаларын уҡытыуҙа ҡыйынлыҡтар килеп сыҡты. Балаларҙы ҡышҡы һыуыҡта күрше ауылдарға йөрөтөп уҡытыу, уларҙа интернаттың булмауы үткән XX быуаттың 50-60-сы йылдарындағы Совет заманын хәтерләтә. Хәйер, ул осорҙа, әлеге ваҡытҡа ҡарағанда, балаларға дәйөм белем алыу күпкә уңайлыраҡ ине. Күрше ауылдарҙа интернаттар ҙа булды.
Мәктәптәрҙе ябыу, йәғни төп белем биреү мәктәптәрен башланғыс мәктәптәргә әйләндереү ҡапыл эшләнде. Күп уҡытыусылар, ата-әсәләр уҡыу йылы башланыр алдынан ғына ошо хаҡта хәбәрҙар булды. Айырыуса башҡорт райондарында күп мәктәптәр ҡыҫҡартылды һәм ябылды. Ҡайһы берҙәрендә, мәҫәлән, 7-8-селә уҡығандарҙы берләштереп, бер класс яһағандар. Ҡайһы бер урындарҙа мәктәптә балалар һаны 9 йыллыҡ мәктәп өсөн тулһа ла, уны башланғысҡа әйләндерергә маташҡандар.
Ә ҡалаларҙа күп кенә урыҫ мәктәптәрендә башҡорт телен дәүләт теле булараҡ уҡытыу сәғәттәре ҡыҫҡартылды. Мәғариф министрлығы йәмәғәтселеккә башҡорт теленең тейешле кимәлдә уҡытылыуы тураһында белдерһә лә, ысынбарлыҡта күп мәктәптәрҙә башҡорт теле сәғәттәрен ҡыҫҡарталар.
Башҡорт телен, дәүләт теле булараҡ, бөтә мәғариф учреждениеларында мәжбүри уҡытыуҙы Президент Р.З. Хәмитов та хупламаны. Ул был турала үҙ фекерен былтыр 2011 йылдың 12 июнендә белдергәйне, хәҙер ҙә юғары власть даирәләре чиновниктары алдында, башҡорт телен балалар үҙ ихтыяры менән өйрәнһен, ти. Уның шундай белдереү яһауы башҡорт телен уҡытыуға ҡаршы мәғариф етәкселәренә, мәктәп директорҙарына уңайлы һылтау ғына булды.
Рәсәй телевидениеһы ла "Хәбәрҙәр" программаһында Башҡортостанды күрһәтеп, хәҙер республикала башҡорт телен, мәжбүри тел булараҡ уҡытмайҙар, тип тотош илгә белдерҙе. Бына ошондай хәлдәр башҡорт телен уҡытыуға айырыуса ҡала мәктәптәрендә ҙур ҡаршылыҡ тыуҙыра.
Шуға күрә 16 сентябрҙә башҡорт йәмәғәт ойошмалары башҡорт телен яҡлап пикет ойошторҙо. Был акция Салауат Юлаев майҙанында 18 сәғәт 30 минуттан алып 20 сәғәткә тиклем барҙы. Пикетҡа 200-гә яҡын кеше килде. Улар араһында студенттар, уҡытыусылар, ата-әсәләр, йәмәғәт эшмәкәрҙәре, пенсионерҙар бар ине.
Йәмәғәт ойошмаларынан "Аҡтамыр", "Күк бүре", "Туған тел", "Баш-лидер" берекмәләре ҡатнашты. Асыҡ сараның аҙағында Президент Р.З. Хәмитов исеменә яҙылған хат уҡылды.
Әле башҡорт йәмәғәт ойошмалары тарафынан Рәсәйҙең Мәғариф тураһындағы яңы Закон проектын тикшереү бара. Ул, Дәүләт Думаһы депутаттарының белдереүенсә, ошо йылдың 12-октябрендә ҡаралырға тейеш.
28 сентябрҙә Бөтә донъя башҡорттары ҡоролтайы башҡарма комитеты башҡорт йәмәғәт берекмәләре вәкилдәрен ошо мәсьәлә буйынса йыйып алды. Ултырышта "Аҡтамыр", "Күк бүре", "Аҡ тирмә" вәкилдәре ҡатнашты. Ҡоролтай башҡарма комитеты рәйесенең беренсе урынбаҫары Х.Х. Ишморатов алып барған ултырышта Б.Р. Күсәбаев, В.М. Бәҙретдинов, И.А. Агишев, Х.Х. Ишморатов закон проектының яҡшы яҡтары менән бергә етешһеҙлектәрен дә билдәләне.
Республикаларҙа, дәүләт теле булараҡ, исем биргән халыҡтың телдәрен мәжбүри уҡытыу кәрәклеге тураһында тәҡдим индерелде. Шулай уҡ был закон проектында федераль дәүләт мәғариф стандарты тәнҡит утына тотолдо. Уның урынына милли төбәк компоненты төшөнсәһен индереү кәрәклеге билдәләнде. Ултырыш аҙағында бөтә ошо тәҡдимдәрҙе йәмәғәт ойошмалары рәйестәренең ҡултамғалары менән Дәүләт Думаһына ебәреү тураһында ҡарар ителде.
Әнүзә ЙОМАҒОЛОВА.


text:
Дәүләт халыҡҡа субсидиялар менән ярҙам итә
Уҙған йылда республиканың 81946 ғаиләһенә торлаҡ бинаға һәм коммуналь хеҙмәттәргә түләү өсөн субсидиялар билдәләнгән. Республика субсидиялар үҙәгенән хәбәр итеүҙәренсә, дөйөм ғаиләләр иҫәбенең был 5,8 проценты. Уҙған йылда дәүләт ярҙамын һорап мөрәжәғәт иткәндәр һаны 0,7 процентҡа артҡан.
Торлаҡҡа субсидиялар – ул дәүләттән килгән бушлай ярҙам, ул торлаҡ-коммуналь хеҙмәттәргә түләүҙәрҙе ваҡытында башҡарыу өсөн килеме түбән ғаиләләргә бирелә.
Торлаҡ йорт һәм коммуналь хеҙмәткә түләүҙәр дөйөм ғаилә килеменең 22 процентынан артҡан осраҡта, ғаиләнең матди ярҙамға хоҡуғы бар. Милек хужалары, дәүләт йәки мунициаль торлаҡ фондының торлаҡ бинаһы менән ҡулланыусылар, шәхси торлаҡ фондында торлаҡ йортто наемға алыусы, торлаҡ йәки төҙөлөш кооперативы ағзалары ярҙамға ғариза яҙа ала.
Дәүләт ярҙамын юллағанда йәшәгән урынығыҙ буйынса субсидиялар хеҙмәтенә киләһе документтар биреү талап ителә: паспорт һәм бар ғаилә ағзаларының тыуыу тураһында таныҡлығы, торлаҡ йортто ҡулланыуға, хужа булыуға хоҡуҡты билдәләүсе документ, ғаилә составы тураһында белешмә, һуңғы айҙа коммуналь хеҙмәткә һәм торлаҡ йортҡа түләүҙәр квитанцияһы, һуңғы алты айҙа ғаилә ағзаларының килеме хаҡында белешмә, ғариза яҙыусының һаҡлыҡ кенәгәһе.
Торлаҡ йортҡа һәм коммуналь хеҙмәткә түләүҙәргә бурыстар булмағанда йәки уларҙы тәғәйен ваҡытта башҡарыу тураһында килешеү төҙөлгән осраҡта ғына субсидиялар билдәләнә.
Ентекле мәғлүмәтте республика район һәм ҡалаларының субсидия хеҙмәтендә алырға мөмкин. Республика субсидиялар үҙәге түбәндә күрһәтелгән адрес буйынса урынлашҡан: Өфө ҡалаһы, Комсомол урамы, 23/1. Телефондары — 223-68-44, 223-53-10.


text:
Берҙәм тауыш биреү көнө ноябргә күсерелмәй
Дәүләт Думаһы берҙәм тауыш биреү көнөн ноябргә күсереү тураһында индерелгән закон проектын кире ҡаҡты. Берҙәм тауыш биреү көнө алдан билдәләнгән сентябрҙең икенсе йәкшәмбеһе.
Тауыш биреү көнөн күсереү тураһындағы башланғыс менән «Ғәҙел Рәсәй» депутаттары сыҡты. Эсерҙар фекеренсә, һайлауҙарҙы ноябргә күсереү һайлаусыларҙы күберәк йәлеп итеүгә йүнәлтелгән һайлау алды агитацияһын тулыһынса үтәргә, белем биреү йорттарында уҡыу процесын боҙмаҫҡа мөмкинлек бирер ине, тип хәбәр итә « РИА Новости».
Дәүләт Думаһының Конституция ҡануниәте һәм дәүләт төҙөлөшө буйынса профилле комитеты закон проектын кире ҡағырға кәңәш итте. Депутаттар был фекерҙе хупланы.